Bukti Merokok Rosakkan Wajah Anda - Kajian Wajah Kembar

DNA yang paling rapat antara satu sama lain adalah adik beradik kembar seiras, tetapi itu hanyalah dari segi tubuh badan dan rupa bentuk dan mereka masih terpisah oleh perbezaan, iaitu pilihan hidup. Jika pakar-pakar ingin menguji kesan perbezaan pemakanan, pengaruh bahan kimia atau pencemaran yang dialami oleh seseorang itu, kembar seiras adalah pilihan yang paling sesuai kerana persamaan dari segi tubuh badan dan genetik. Dan kesan kepada badan yang paling ketara hendak dibicarakan antara kembar seiras adalah kesan daripada merokok.

University of Colorado menjelaskan bahawa bagaimana seseorang itu berhenti merokok dipengaruhi oleh faktor genetik. Mereka yang lebih beremosi lebih sukar untuk berhenti, dan disebabkan emosi yang tidak terkawal itulah yang menyebabkan mereka merokok pada awalnya. Dan jika kenyataan ini benar, maka pastinya terdapat perbezaan yang amat ketara di antara kembar seiras yang merokok dan yang tidak.

iluminasi.com ingin berkongsi dengan anda perbezaan terhadap kembar seiras yang merokok dan yang tidak merokok, diletakkan sebelah antara satu sama lain bagi melihat kesan merokok kepada tubuh badan, terutamanya kepada raut wajah. Cuba teka kembar yang mana satu yang merokok dan yang mana yang tidak merokok.

Jika dilihat pada gambar ini, yang mana satukah yang merokok? Jawapannya, kedua-duanya merokok, tetapi kembar di sebelah kanan merokok 14 tahun lebih lama daripada kembar di sebelah kiri. Terdapat perbezaan ketara pada bahagian pipi bawah dan dagu kembar kanan yang mana strukturnya lebih kendur dan berkedut. Juga lehernya juga kelihatan lebih kendur dan lembik berbanding kembar kiri serta kelihatan lebih tua.

Sama seperti kembar pertama, pasangan kembar kedua ini juga kedua-duanya merokok. Tetapi yang mana lebih lama? Mudah untuk membezakannya kan? Hanya lihat pada eyebag kembar di sebelah kiri yang terserlah berbanding kembar kanan. Juga disekeliling bibirnya terdapat garis-garis yang lebih jelas. Kembar di sebelah kiri merokok 17 tahun lebih dari kembar di sebelah kanan.

Tak perlu ditanya lagi, amat jelas bagi perbandingan ini. Kembar sebelah kanan kelihatan jauh lebih tua daripada kembar sebelah kiri. Terdapat kedutan yang terserlah pada wajah kembar kanan, serta kulit yang penuh dengan bintik. Kembar sebelah kanan merokok selama 16 tahun. Vitamin A dalam badan akan berkurangan disebabkan merokok lantas membuatkan kulit perokok kelihatan kusam dan kurang sihat.

Juga kembar kanan juga menghabiskan masa terkena pancaran cahaya matarahi yang boleh menyebabkan penuaan kulit.

Satu lagi perbandingan yang amat ketara dan jelas. Perokok adalah kembar di sebelah kanan. Perhatikan kedutan teruk pada dahinya serta eyebag yang agak teruk. Kembar di sebelah kiri tidak pernah merokok manakala kembar sebelah kanan menghabiskan separuh kotak rokok sehari untuk jangka masa 14 tahun.

Jadi, di sini kita boleh membuat konklusi bahawa merokok menyebabkan kulit terutama pada wajah cepat menua, lebih berkedut, juga kendur. Kesihatan luaran dicerminkan oleh kesihatan dalaman badan kita yang mana perokok tegar biasanya mempunyai kesihatan dalaman yang kurang baik. Kesan nikotin dan bahan kimia yang terkandung di dalam tembakau rokok (karsinogen) menyebabkan rosaknya sel-sel pada paru-paru.

Jika anda seorang perokok tegar dan tertanya-tanya mengapa kulit wajah anda berkedut dan tidak sihat, jawapannya adalah daripada tabiat rokok anda. Jika anda masih merokok, anda perlu lebihkan sayuran dan vitamin A dalam diet anda untuk memperbaiki kerosakan yang disebabkan oleh karsinogen.

Termasuk lebih banyak makanan berasaskan tumbuhan nutrien-padat juga akan membantu mereka untuk berhenti kerana alkali badan mereka dan keupayaannya untuk menyahtoksifikasi meningkat. Pengambilan diet berasaskan tumbuhan yang penuh dengan nutrien dapat membantu badan mengalkali dan meningkatkan keupayaan menyahtoksik, lantas dapat membantu perokok untuk berhenti.


Sejarah Ringtone Paling Terkenal Di Atas Muka Bumi Satu Ketika Dahulu

Seperti yang kita maklum era teknologi ini, pembangunan teknologi telefon pintar seakan tidak dipercayai kepantasannya. Dalam masa setahun sahaja berpuluh-puluh model dikeluarkan dengan dilengkapi teknologi terbaru dan tercanggih. Syarikat-syarikat telefon gergasi berlumba-lumba untuk memenangi hati pengguna dengan teknologi masing-masing.

Jika dulu pada tahun 1990-an, skrin telefon hanya sebesar kotak mancis dan hanya boleh digunakan untuk menghantar mesej dan membuat panggilan, namun kini skrinnya tidak ada had lagi, dan penggunaannya melebihi jangkauan minda kita. Tetapi tahukah anda, walaupun teknologi telefon semakin berkembang, namun ia tidak dapat menjadi satu ikon atau trademark yang dikenali dan diingati oleh masyarakat seluruh dunia. Dan ia sudah semestinya tidak dapat menandingi trademark yang telah dicipta oleh Nokia.

Nokia dahulunya merupakan pelopor pengeluar telefon bimbit, jika nak dibandingkan dengan sekarang, ia seperti Apple atau Samsung. Model yang paling terkenal dikeluarkan Nokia ketika itu adalah Nokia 3310. Namun bukan itu yang kita ingin perkatakan. Apa yang menjadi trademark bagi dunia telefon ketika itu adalah nada dering (ringtone) yang dihasilkan oleh Nokia, digelar sebagai "Nokia tune".

Kini, masih ada, tetapi terlalu sedikit yang menggunakan telefon bernada dering ini, hanya pengguna Nokia, kerana kebanyakannya menggunakan korus lagu-lagu artis terkenal seperti Justin Bieber, Ariana Grande dan sebagainya sebagai nada dering mereka.

Ia mungkin tidak familiar  dan tidak merasakan apa-apa jika didengari nada dering ini oleh generasi zaman sekarang, tapi bagi mereka yang hidup pada zaman 1990-an, pastinya segala memori zaman dahulu kembali terngiang-ngiang apabila mendengar nada dering ini. Dikatakan nada dering ini berkemungkinan antara nada dering yang paling terkenal pernah tercipta, dan telah dianggarkan nada dering ini didengari sebanyak 1.8 billion kali setiap hari sehingga tahun 2010.

Pada tahun 1992, nada dering ini buat kali pertamanya diperdengarkan melalui iklan komersial model Nokia 1011. Apa yang mengagumkan adalah, ia hanya berdurasi 3 saat namun dapat memberikan impak yang sangat kuat pada masyarakat dunia ketika itu.

Kemudian syarikat Nokia membuat keputusan untuk menggunakan nada dering itu sebagai bunyi trademark mereka seterusnya digunakan oleh semua jenis model. Nokia 2110 merupaka model pertama yang menggunakan nada dering tersebut. Dan pada tahun 1997, nada tersebut diberi nama Grande Valse.

Nada dering ini dihasilkan oleh seorang yang dianggap sebagai pemain gitar terhebat sepanjang zaman iaitu Franciso Tarrega. Pemain gitar berasal dari Sepanyol ini merupakan pengasas gaya gitar klasik abad ke-20.

Walaupun penghasilan Nokia tune dikreditkan kepada Francisco, namun beliau bukanlah pencipta coretan bunyi berdurasi 3 saat itu. Nada tersebut diinspirasikan dan "dipinjam" olehnya daripada sedutan piano "Grande Valse" ciptaan Frederic Chopin yang dihasilkan pada tahun 1833.

Sehingga kini nada dering itu telah diubahsuai sehingga menjadi versi "dubstep. Dan walaupun kini semua telefon pintar hanya memainkan lagu-lagu daripada artis-artis terkenal, namun ia tidak dapat menandingi kehebatan Nokia tune ini pada satu masa dahulu.


6 Ucapan Yang Ibu Bapa Tak Patut Cakap Pada Anak

Anak-anak adalah angerah terbesar dalam hidup bagi pasangan yang telah berumahtangga. Siapa tak nak anak kan?Semua pasangan yang berumahtangga mesti nak cahaya mata bagi melengkapkan keluarga. Tapi disebalik menjadi anugerah kepada kita mereka juga merupakan penguji tahap kesabaran kita sebagai ibu bapa.

Semua orang pernah mengalami situasi ini, anda letih dan penat bekerja atau tertekan dengan masalah peribadi, serta seang bertengkar dengan pasangan, ketika itu juga lah datang si kecil kepada anda.

Macam biasa mereka akan bercakap, meminta sesuatu atau merengek pada kita, namun dalam tak sedar, anda marah dan tengking mereka. Bukan niat untuk menyakiti, tapi kadang-kala perkara itu terjadi diluar kawalan kita sebagai seorang manusia biasa.

Setelah melihat wajah anak-anak yang tidak bersalah selepas dimarah, terus datang perasaan menyesal dengan tindakan itu dan baru terfikir apa yang telah anda lakukan. Kami nak berkongsi 9 perkara yang anda tak patut cakap pada anak-anak anda.

Jika anda kerap cakap pada anak anda "Jangan kacau ibu" atau "Ayah sibuk", sebagai kanak-kanak mereka akan menghayati mesej yang anda sampaikan. Mereka akan beranggapan tidak perlu untuk berinteraksi dengan anda lagi kerana anda selalu menidakkan kemahuan mereka untuk bercakap, kata Dr. Suzette Elgin, pengasas Ozark Center for Language Studies.

Mereka akan cenderung untuk tidak memberitahu anda mengenai perkara yang berlaku dalam hidup mereka semasa mereka membesar kerana anda lah yang mencorakkan mereka sebegitu.

Cuba untuk bersabar dengan kerenah mereka kerana ia adalah satu lumrah bagi mereka. Jika anda lebih melayan, anda akan lihat hasilnya yang mana akan mengeratkan hubungan kekeluargaan.

Jangan melabel anak anda kerana ianya adalah perbuatan yang memberikan impak yang besar. "Kenapa awak ni cuai sangat? atau "Kenapa awak ni jahat sangat?". Apabila mereka mendengar anda melabel mereka dengan sesuatu, mereka akan mempercayai label itu tanpa mempersoalkannya.

Ia seolah-olah anda memberitahu yang mereka sememangnya cuai atau jahat, walhal anda bertanyakan kerana marah. Mereka akan percaya label itu adalah lumrah diri mereka, jadi ia akan terbawa-bawa hingga ke dewasa. Anda sendiri pasti masih teringat label yang ibu atau ayah anda beri pada anda kan? Jadi jangan sesekali melabel anak anda.

Sememangnya ia merupakan sesuatu yang biasa bagi ibu bapa membanding-bandingkan anak-anak mereka. "Tengok abang dapat markah A dalam Sains. Kenapa tak boleh dapat A macam abang jugak?". Ia seakan-akan boleh memberikan semangat dan contoh kepada yang lain untuk diikuti, namun biasanya perkara sebaliknya akan berlaku.

Setiap anak anda itu adalah berbeza dan mempunyai kelebihan masing-masing. Sangatlah tidak adil untuk membandingkan mereka kerana tiada siapa yang sempurna. Si adik mungkin lebih rajin mengemas rumah manakala si abang rajin belajar.

Kanak-kanak kecil akan belajar melalui kesilapan, sama ada cepat atau lambat. Disebabkan mereka masih kecil dan tidak tahu baik buruk, jadi mereka akan sentiasa melakukan kesalahan dan ia adalah tugas kita untuk memperbetulkannya dengan cara yang tepat. Anak anda mungkin tidak tahu yang pisau itu tajam jadi ia tanggungjawab anda untuk meletakkannya di tempat yang lebih selamat.

Walaupun anak anda baru saja melakukan kesalahan yang sama semalam, komen daripada anda perlulah betul. Daripada berkata "Takkan itu pun tak tahu..", adalah lebih baik jika anda berkata "Ibu lagi suka kalau adik buat macam ni, terima kashi". Mereka akan berasa gembira dan lebih menghargai, menyebabkan mereka akan cuba buat seperti itu lagi kerana anda menyukainya.

Di dalam kesibukan melakukan rutin harian seperti bekerja dan sebagainya pastinya anda pernah mengeluarkan kata-kata seperti ini kepada anak anda. Namun perlu diingat, jika anda selalu berleter dengan meletakkan tangan di pinggang, ia tidak akan menyelesaikan masalah itu malah akan memberi impak negatif kepada diri anda sendiri.

Rasa bersalah yang anda cuba timbulkan dalam diri anak anda kerana lambat melakukan sesuatu tidak akan mempercepatkan tindakan mereka tetapi hanya membuatkan mereka rasa sedih atau tertekan.

"Memang sangat sibuk pagi tadi  di rumah dan saya terlalu banyak kerja, tetapi saya amat tidak menyukai wajah terakhir saya yang ada dalam fikiran anak saya adalah saya tengah marah," kata penulih "How to Say It to Your Kids". Daripada menggertak (Ayah dah suruh tutup TV tadi kan?) supaya cepat melakukan sesuatu, lebih baik anda sendiri yang mencari cara untuk mempercepatkan tindakan itu, sebagai contoh, anda sendiri yang menutup TV.

Aik, kenapa puji anak sendiri adalah sesuatu yang tidak patut? Ya, memang benar memuji anak anda atas usaha atau perangai mereka yang baik adalah satu tindakan yang betul. Masalahnya akan datang apabila ianya digunakan terlalu kerap dan anda memuji sembarangan.

Daripada mula bangun pagi sehingga waktu tidur, anda asyik memuji. Lama-kelamaan mereka akan dapat tahu sama ada pujian itu benar-benar dimaksudkan kerana usaha mereka atau pujian semata-mata.

Cara untuk mengelakkan ia daripada terjadi, cuba untuk hanya memuji mereka jika mereka melakukan sesuatu dengan sebenar-benar usaha. Menghabiskan secawan gelas bukanlah sesuatu yang sukar bagi mereka, jadi anda tak perlu puji. Dan juga, anda perlu memuji tindakan mereka dan bukan diri mereka. Dengan ini mengelakkan mereka berasa sombong dan menggalakkan mereka untuk melakukan perkara-perkara yang baik.

Kami doakan agar kita semua, dikurniakan anak yang baik dan soleh.


Dosa Dan Larangan Rasulullah S.A.W Mengenai Melintas Depan Orang Solat

Pastinya anda pernah melalui situasi apabila anda di dalam surau atau masjid dan sedang solat, seseorang melintasi betul-betul depan anda, tanpa rasa bersalah dan berdosa. Jika dilihat, masih banyak ruang kosong untuk dilintasi namun depan juga yang hendak dilintasinya, mungkin kerana itu jalan yang paling dekat. Tindakan ini amatlah biadap dan langsung tidak menghormati orang yang sedang solat dan perkara ini diambil remeh oleh kebanyakan orang.

Mungkin si pelintas itu tidak tahu ia merupakan satu kesalahan, atau mungkin dia tergesa-gesa dan mahu cepat. Namun, adalah tanggungjawab kita untuk berbuat sesuatu, dan menegur perbuatan itu kerana ia adalah salah. Orang yang solat haruslah meletakkan sutrah, iaitu sesuatu objek sebagai halangan antara dirinya dan seorang yang lintas di hadapannya, jika merasakan akan ada orang melintas. Namun, jika tidak diletakkan sutrah sekalipun, orang yang melintas adalah bersalah dan berdosa. Apatah lagi jika di hadapan anda adalah dinding dan masih dilintasi orang lain.

Terdapat beberapa hadis yang menjelaskan larangan Rasulullah S.A.W akan perbuatan ini. Antaranya adalah:

لَوْ يَعْلَمُ الْمَارُّ بَيْنَ يَدَيِ الْمُصَلِّي مَاذَا عَلَيْهِ مِنَ الإِْثْمِ لَكَانَ أَنْ يَقِفَ أَرْبَعِينَ خَيْرًا لَهُ مِنْ أَنْ يَمُرَّ بَيْنَ يَدَيْهِ

“Andainya seseorang yang melintas di depan orang yang solat itu mengetahui dosanya perbuatan itu, nescaya diam berdiri selama 40 tahun itu lebih baik baginya daripada melintas” (HR. Al Bukhari 510, Muslim 507)

Tidak disebutkan dengan jelas akan dosanya tetapi jika seseorang itu tahu akan besarnya dosa itu, pasti dia akan sanggup berdiri selama 40 tahun daripada melintas. Gambaran itu sudah mencukupi.

Tetapi terdapat perbahasan ulama dalam mentasfir lafaz "بَيْنَ يَدَيِ الْمُصَلِّي" (di depan orang solat) akan jarak yang tidak boleh dilintasi orang. Pendapatnya adalah :

Namun pendapat yang paling kuat adalah oleh Syaikh Muhammad bin Shalih Al ‘Utsaimin adalah pendapat nombor 3, kerana orang yang solat tak memerlukan ruang lebih daripada itu. (Syarhul Mumthi, 3/246)

Dalam hal menggunakan sutrah, tiada perbezaan pendapat bahawa ianya adalah boleh untuk melintasi melepasi sutrah tersebut, dan bukan di antara orang sedang solat dan sutrah, kerana ia berdosa.

إذا صلَّى أحدُكُم إلى شيءٍ يستُرُهُ من الناسِ،فأرادَ أحَدٌ أنْ يَجتازَ بين يديْهِ، فليدفَعْهُ، فإنْ أبى فَليُقاتِلهُ، فإنما هو شيطانٌ

“Jika salah seorang dari kalian solat menghadap sesuatu yang jadikan sutrah terhadap orang lain, kemudian ada seseorang yang cuba melintas di antara ia dengan sutrah, maka cegahlah. Jika dia enggan dicegah maka tolaklah dia dengan keras, kerana sesungguhnya ia adalah syaitan” (HR. Al Bukhari 509, Muslim 505)

Jika solat secara berjemaah, sutrah tidak perlu diletakkan oleh makmum kerana sutrah bagi imam adalah sutrah bagi para jemaah. Tetapi, persoalannya adakah boleh untuk melintasi di hadapan jemaah lain? Sebagai contoh, anda solat berjemaah, tetapi terbatal wudhu akibat terkentut atau hendak terkencing, bolehkah anda keluar dari saf dengan melintas di hadapan jemaah lain? Terdapat dua pendapat dalam hal ini:

Berdasarkan hadis Abu Juhaim terdapat larangan umum. Dan juga gangguan yang dicetuskan daripada melintas dihadapan jemaah itu adalah sama dengan gangguan yang dicetuskan bagi orang yang solat bersendirian.

قْبَلْتُ رَاكِبًا عَلَى حِمَارٍ أَتَانٍ وَأَنَا يَوْمَئِذٍ قَدْ نَاهَزْتُ الِاحْتِلَامَ ، وَرَسُولُ اللَّهِ صَلَّى اللَّهُ عَلَيْهِ وَسَلَّمَ يُصَلِّي بِالنَّاسِ بِمِنًى إِلَى غَيْرِ جِدَارٍ ، فَمَرَرْتُ بَيْنَ يَدَيْ بَعْضِ الصَّفِّ ، فَنَزَلْتُ وَأَرْسَلْتُ الْأَتَانَ تَرْتَعُ ، وَدَخَلْتُ فِي الصَّفِّ فَلَمْ يُنْكِرْ ذَلِكَ عَلَيَّ أَحَدٌ

“Aku datang dengan menunggang keldai betina. Ketika itu aku hampir baligh. Rasulullah S.A.W sedang solat di Mina dengan tidak menghadap ke dinding. Maka aku lintas di depan sebahagian saf. Kemudian aku melepas keldai betina itu supaya mencari makan sesukanya. Lalu aku masuk kembali di tengah saf dan tidak ada seorang pun yang mengingkari perbuatanku itu” (HR. Al Bukhari 76, Muslim 504).

Berdasarkan hadis ini, ianya boleh melintas di depan makmum dalam saf. Ini adalah kerana setiap perbuatan para sahabat yang diketahui Rasulullah S.A.W dan tidak ditegur, maka ia merupakan dalil. Ia dipanggil sebagai sunnah taqririyyah iaitu berasal dari persetujuan Rasulullah S.A.W terhadap sesuatu perbuatan atau perkataan.

Namun, apa yang lebih baik adalah jika boleh mencari jalan untuk tidak melintas di hadapan orang solat, itu adalah yang terbaik kerana kita tidak mahu mengganggu kekhusyukan orang yang solat itu.

Jadi begitulah hukum dan larangan Rasulullah S.A.W terhadap perbuatan melintas di hadapan orang yang sedang solat. Jika kita solat di dalam masjid, carilah ruang yang lebih baik untuk lalu dan bukanlah di hadapan orang yang sedang solat, paling tidak pun di antara celah-celah orang yang solat, agar perintah Rasulullah S.A.W ini tidak dilanggar. Namun jika tiada juga ruang, maka adalah lebih baik kita tunggu sebentar sehingga habis solat, sambil itu boleh berzikir dan berselawat, itu adalah lebih baik.


Kanser Paru-Paru Tahap 4 Akibat Merokok

Artikel ini ditulis oleh Dr. Rafidah Abdullah di laman Facebook milik beliau dan ditambah oleh penulis sendiri. Beliau merupakan seorang Nephorolist iaitu doktor pakar khusus dalam penjagaan dan merawat penyakit buah pinggang.

Pakcik: Saya dah tak tahan hidup ini, Doktor. Nak give-up sudah. Hidup tidak ada erti lagi.

Saya: Tak elok cakap macam itu. Kita perlu cuba dan redha dugaan dari Allah swt .

Pakcik ini baru berumur 54 tahun. Anak kecil masih bersekolah lagi. Pesakit saya hampir 2 tahun. Kencing Manis, darah tinggi bertahun, tidak jaga. Merokok; kami mohon berhenti berkali-kali, tidak boleh. Beliau tahu, rokok lah antara penyebab penyakit kronik buah pinggang rosak teruk dengan cepat.

Sekarang kena cuci buah pinggang, dialisis (sejak setahun yang lalu). Kaedah CAPD, beliau lakukan tiap-tiap hari 4 kali di rumah. Selalu masuk wad sesak nafas. ROKOK masih tidak boleh berhenti. Paru-paru berair. Kami lakukan ujian imbasan CT Scan paru-paru: ada barah! Barah paru-paru beliau dah tahap 4.

Pakcik: Saya beli oksigen Dr, letak di rumah. Nak tidur saya guna.

Pakcik: Saya dan rokok tidak boleh dipisahkan. Dah kurang dah ni, sekotak sehari.

(Saya tidak mampu buat apa-apa. Hanya mampu senyum sahaja. Hairan kenapa seseorang sanggup membinasakan diri untuk merasai nikmat nikotin).

Saya: Pakcik, saya hanya ingin mengingatkan kalau hisap rokok, jauhi lah dari tank oksigen itu. Nanti tak pasal-pasal meletup semua orang.

Mungkin kami dapat berjumpa lagi, atau mungkin juga tidak. Saya mohon maaf sebab memang dahulu selalu menegur pakcik; walaupun ianya untuk kebaikan beliau. Kadang-kadang saya tertanya-tanya kenapa agaknya susah sangat nak mengikut saranan kami. Di manakah silap kami?

Petugas perubatan hanya boleh memberi nasihat. Pilihan, tetap hak anda.

Menurut para doktor dan pakar, barah paru-paru boleh terjadi akibat kerosakan pada sel-sel pada paru-paru akibat daripada merokok. Tisu-tisu pada paru-paru akan berubah secara serta-merta apabila bertindak balas dengan asap rokok yang disedut oleh perokok. Seperti yang semua orang tahu, asap-asap rokok ini terhasil daripada tembakau rokok yang penuh dengan bahan-bahan penyebab barah (karsinogen).

Kerosakan yang berlaku boleh dibaiki oleh badan anda, tetapi hanya pada peringkat permulaan. Namun, akibat daripada merokok dengan tegar selama bertahun-tahun menyebabkan kerosakan yang ada berterusan dan menjadi semakin buruk. Barah akan mula berlaku apabila sel-sel yang rosak ini bertindak diluar kawalan.

Jika difikirkan secara logik, mengapa kita perlu menyedut asap rokok ke dalam paru-paru kita? Sedangkan enjin kereta kita pun diisi dengan minyak enjin (minyak hitam) ke dalamnya, bukan dengan air, untuk membolehkannya berfungsi dan bertahan. Jadi, mengapa kita "mengisi" paru-paru kita yang tiada gantinya dengan bahan yang merosakkan? Adakah ia berbaloi hanya untuk menghilangkan tekanan, atau untuk kelihatan cool, sehingga boleh menyebabkan kematian? Adakah ia dianggap sebagai membunuh diri? Ingatlah orang yang tersayang.


Panduan Lengkap Cara Solat Hari Raya Aidilfitri

Beberapa hari lagi, Ramadhan kareem akan meninggalkan kita. Walaupun hati rasa sedih, tetapi kita tetapi akan ditinggalkan, namun akan diganti dengan kemeriaahan dan sambutan kemenangan bagi seluruh umat Islam, iaitu tibanya Syawal. Hari Raya Aidilfitri disambut meriah oleh umat Islam dengan hati yang gembira, walaupun ramai saudara kita masih berada dalam kesengsaraan perang.

Walau apapun, ketibaan Syawal penuh makna perlu diraikan, salah satunya dengan melakukan solat sunat aidilfitri, bagi melafazkan rasa syukur kita kepada Allah yang telah mengurniakan kesempatan berpuasa dan menikmati bulan Ramadhan. iluminasi.com ingin berkongsi dengan anda maklumat dan panduan lengkap melakukan solat sunat hari raya aidilfitri.

Solat hari raya Aidilfitri adalah sunat muaakad iaitu sangat dituntut dalam Islam. Namun ada pendapat yang mengatakan ianya adalah wajib untuk menunaikan solat sunat aidilfitri sama ada bagi lelaki atau perempuan. Antara alasan hukum wajib yang telah dikemukakan oleh Shidiq Hasan Khon (murid Asy Syaukani):

Perintah keluar rumah itu sendiri adalah perintah melaksanakan solat aidilfitri kepada mereka yang tidak uzur. Di sini, ia dikatakan wajib kerana keluar rumah merupakan wasilah(jalan) menuju jalan solat. Disebabkan jalannya adalah diwajibkan, maka tujuannya iaitu solat secara automatik adalah wajib.

Shidiq Hasan Khon menjelaskan bahawa seseorang itu digugurkan kewajipan baginya daripada menunaikan solat Jumaat jika telah melaksanakan solat Aidilfitri (jika Aidilfitri jatuh pada hari Jumaat). Solat Jumaat itu wajib dan apa yang wajib hanya boleh digantikan dengan yang wajib.

Menurut mazhab Syafi’ie; solat Aidilfitri bermula dari terbitnya matahari pada hari raya dan berakhir apabila tergelincir matahari dari tengah langit (yakni masuk waktu zohor). Namun waktu terbaik ialah ketika matahari telah naik dengan kadar segalah atau dua galah. Kadar segalah (الرمح) ialah tiga meter pada pandangan mata iaitu lebih kurang 30 minit selepas matahari terbit. [Rujuk: al-Fiqhul-Wadhih, Dr. Muhammad Bakar Ismail, jil. 1, hlm. 266]

Adalah lebih afhal jika dilakukan ditempat yang lapang, seperti padang kecuali terdapat halangan seperti hujan dan sebagainya. Abu Sa’id Al Khudri mengatakan:

كَانَ رَسُولُ اللَّهِ – صلى الله عليه وسلم – يَخْرُجُ يَوْمَ الْفِطْرِ وَالأَضْحَى إِلَى الْمُصَلَّى

“Rasulullah S.A.W biasa keluar pada hari raya Aidilfitri dan Aidiladha lalu menuju tanah lapang.” [HR. Bukhari no. 956 dan Muslim no. 889]

Ibnul Qayyim mengatakan, “Terdapat riwayat yang sahih yang menceritakan bahawa Ibnu ‘Umar yang dikenal sangat mencontohi ajaran Nabi S.A.W biasa mandi pada hari Aidilfitri sebelum keluar solat.”[Zaadul Ma’ad fii Hadyi Khoiril ‘Ibad, 1/425]

Ibnul Qayyim mengatakan, “Nabi S.A.W biasa keluar ketika solat Aidilfitri dan Aidiladha dengan pakaiannya yang terbaik.”[Zaadul Ma’ad fii Hadyi Khoiril ‘Ibad, 1/425]

كَانَ رَسُولُ اللَّهِ -صلى الله عليه وسلم- لاَ يَغْدُو يَوْمَ الْفِطْرِ حَتَّى يَأْكُلَ وَلاَ يَأْكُلُ يَوْمَ الأَضْحَى حَتَّى يَرْجِعَ فَيَأْكُلَ مِنْ أُضْحِيَّتِهِ

“Rasulullah S.A.W biasa berangkat solat Aidilfitri dan baginda makan terlebih dahulu. Sedangkan pada hari Idul Adha, beliau tidak makan lebih dulu kecuali setelah pulang dari solat baru beliau menjamah hasil korbannya.” [HR. Ahmad 5/352 ]

Tujuan disebalik menjamah sebelum keluar adalah untuk membezakan hari tersebut bukan lagi hari berpuasa. [Shahih Fiqh Sunnah, 1/602.]

كَانَ صَلَّى اللهُ عَلَيْهِ وَسَلَّمَ يَخْرُجُ يَوْمَ الفِطْرِ فَيُكَبِّر حَتَّى يَأْتِيَ المُصَلَّى وَحَتَّى يَقْضِيَ الصَّلاَةَ فَإِذَا قَضَى الصَّلاَةَ ؛ قَطَعَ التَّكْبِيْر

“Nabi S.A.W biasa keluar hendak solat pada hari raya Aidilfitri, lantas baginda bertakbir sampai di lapangan dan sampai solat hendak dilaksanakan. Ketika solat hendak dilaksanakan, beliau berhenti dari bertakbir.”[As Silsilahh Ash Shahihah no. 171 ]

5. Menyuruh wanita dan anak kecil untuk ikut sama solat

أَمَرَنَا – تَعْنِى النَّبِىَّ -صلى الله عليه وسلم- – أَنْ نُخْرِجَ فِى الْعِيدَيْنِ الْعَوَاتِقَ وَذَوَاتِ الْخُدُورِ وَأَمَرَ الْحُيَّضَ أَنْ يَعْتَزِلْنَ مُصَلَّى الْمُسْلِمِينَ.

“Nabi S.A.W memerintahkan kepada kami pada saat solat Aidilfitri agar mengeluarkan para gadis yang baligh dan wanita yang dipingit, begitu pula wanita yang sedang haid. Namun baginda memerintahkan pada wanita yang sedang haid untuk menjauhi tempat solat." [HR. Muslim no. 890 ]

Namun wanita tetap harus memperhatikan adab-adab ketika keluar rumah, iaitu tidak berhias diri dan tidak memakai harum-haruman.

كَانَ النَّبِىُّ – صلى الله عليه وسلم – إِذَا كَانَ يَوْمُ عِيدٍ خَالَفَ الطَّرِيقَ

“Nabi S.A.W ketika solat hari raya, beliau gunakan jalan yang berlainan ketika pergi dan pulang.”[HR. Bukhari no. 986 ]

7. Berjalan kaki ke tempat solat dan tidak menggunakan kenderaan, kecuali ada hajat lain

كَانَ رَسُولُ اللَّهِ -صلى الله عليه وسلم- يَخْرُجُ إِلَى الْعِيدِ مَاشِيًا وَيَرْجِعُ مَاشِيًا.

“Rasulullah S.A.W biasa berangkat solat hari raya dengan berjalan kaki, begitu juga ketika pulang dengan berjalan kaki.”[HR. Ibnu Majah no. 1295 ]

Ini berdasarkan kesepakatan empat ulama madzhab.[Majmu’ Al Fatawa, Syaikhul Islam Ibnu Taimiyah, 24/220]

اللَّهُ أَكْبَرُ اللَّهُ أَكْبَرُ لَا إلَهَ إلَّا اللَّهُ وَاَللَّهُ أَكْبَرُ اللَّهُ أَكْبَرُ وَلِلَّهِ الْحَمْدُ

“Allahu akbar, Allahu akbar, laa ilaaha illallah wallahu akbar, Allahu akbar wa lillahil hamd. Syaikhul Islam juga menerangkan jika seseorang mengucapkan “Allahu Akbar, Allahu akbar, Allahu akbar”, itu juga diperbolehkan.

أَنَّ رَسُولَ اللَّهِ -صلى الله عليه وسلم- خَرَجَ يَوْمَ أَضْحَى أَوْ فِطْرٍ فَصَلَّى رَكْعَتَيْنِ لَمْ يُصَلِّ قَبْلَهَا وَلاَ بَعْدَهَا

“Rasulullah S.A.W pernah keluar pada hari raya lalu baginda mengerjakan hari raya 2 rakaat, tetapi baginda tidak mengerjakan solat qabliyah maupun ba’diyah.”[HR. Bukhari no. 964 dan Muslim no. 884.]

صَلَّيْتُ مَعَ رَسُولِ اللَّهِ -صلى الله عليه وسلم- الْعِيدَيْنِ غَيْرَ مَرَّةٍ وَلاَ مَرَّتَيْنِ بِغَيْرِ أَذَانٍ وَلاَ إِقَامَةٍ.

“Aku pernah melaksanakan solat hari raya (Idul Fithri dan Idul Adha) bersama Rasulullah S.A.W bukan hanya sekali atau dua kali, ketika itu tidak ada azan mahupun iqamah.”[HR. Muslim no. 887]

Takbir ini dilakukan sebelum memulai membaca Al Fatihah. Boleh mengangkat tangan ketika takbir-takbir tersebut sebagaimana yang dicontohkan oleh Ibnu ‘Umar. Ibnul Qayyim mengatakan :

“Ibnu ‘Umar yang dikenal sangat meneladani Nabi S.A.W yang biasa mengangkat tangannya dalam setiap takbir.”

Namun ada sebuah riwayat dari Ibnu Mas’ud, ia mengatakan, “Di antara tiap takbir, hendaklah menyanjung dan memuji Allah.”

Syaikhul Islam mengatakan bahwa sebahagian salaf di antara tiap takbir dengan membaca:

سُبْحَانَ اللَّهِ وَالْحَمْدُ لِلَّهِ وَلَا إلَهَ إلَّا اللَّهُ وَاَللَّهُ أَكْبَرُ . اللَّهُمَّ اغْفِرْ لِي وَارْحَمْنِي

“Subhanallah wal hamdulillah wa laa ilaha illallah wallahu akbar. Allahummaghfirlii war hamnii"

Boleh juga membaca bacaan lainnya asalkan di dalamnya berisi pujian pada Allah Ta’ala.

Namun lebih afdhal membaca surah yang Nabi Muhammad S.A.W baca iaitu surah Qaaf pada rakaat pertama dan surah Al-Qamar pada rakaat kedua.

Waqid Al Laitsiy menjawab pertanyaan Umar bin Al Khattab mengenai surat apa yang dibaca oleh Rasulullah S.A.W ketika solat hari raya. Ia pun menjawab,

كَانَ يَقْرَأُ فِيهِمَا بِ (ق وَالْقُرْآنِ الْمَجِيدِ) وَ (اقْتَرَبَتِ السَّاعَةُ وَانْشَقَّ الْقَمَرُ)

“Nabi S.A.W biasa membaca “Qaaf, wal qur’anil majiid” (surat Qaaf) dan “Iqtarobatis saa’atu wan syaqqol qomar” (surat Al Qomar).”[HR. Muslim no. 891 ]

5. Sambung seperti solat biasa : Rukuk, i’tidal, sujud dan seterusnya

7. Kemudian bertakbir sebanyak lima kali takbir sebelum memulai membaca Al Fatihah.

8. Kemudian membaca surat Al Fatihah dan surat lainnya sebagaimana yang telah disebutkan di atas.

كَانَ رَسُولُ اللَّهِ – صلى الله عليه وسلم – وَأَبُو بَكْرٍ وَعُمَرُ – رضى الله عنهما – يُصَلُّونَ الْعِيدَيْنِ قَبْلَ الْخُطْبَةِ

“Nabi shallallahu ‘alaihi wa sallam dan Abu Bakr, begitu pula ‘Umar biasa melaksanakan solat hari raya sebelum khutbah.”[HR. Bukhari no. 963 dan Muslim no. 888 ]

Selesai solat hari raya, imam akan berdiri untuk berkhutbah. Khutbah ini adalah tidak wajib untuk didengari. Dari ‘Abdullah bin As Sa-ib, Rasulullah S.A.W bersabda :

إِنَّا نَخْطُبُ فَمَنْ أَحَبَّ أَنْ يَجْلِسَ لِلْخُطْبَةِ فَلْيَجْلِسْ وَمَنْ أَحَبَّ أَنْ يَذْهَبَ فَلْيَذْهَبْ

“Aku saat ini akan berkhutbah. Siapa yang mau tetap duduk untuk mendengarkan khutbah, silakan ia duduk. Siapa yang ingin pergi, silakan ia pergi.” [HR. Abu Daud no. 1155 dan Ibnu Majah no. 1290 ]

Jika ini terjadi, maka mereka yang telah melaksanakan solat hari raya digugurkan kewajipan untuk melaksanakan solat Jumaat, tetapi masih wajib untuk solat Zuhur. Tetapi adalah lebih baik bagi pihak masjid untuk tetap mengadakan solat Jumaat kerana ia memberikan peluang kepada mereka yang mahu solat Jumaat dan bagi mereka yang terlepas untuk solat hari raya.


The Øresund : Jambatan-Terowong Dalam Laut Menyambungkan Denmark Dan Sweden

Tiada apa yang mustahil di zaman serba canggih ini. Semua yang terbayang di minda boleh direalisasikan. Ia ternyata bukan satu impian sahaja bagi dua negara jiran di benua Eropah ini, Denmark dan Sweden, yang telah menghasilkan satu infrastruktur kejuruteraan yang sangat mengagumkan, iaitu Jambatan Oresund. Ia merupakan antara salah satu kejaiban kejuruteraan hasil kerjasama syarikat kejuruteraan Denmark, COWI dan direkabentuk oleh firma arkitek George K.S. Rotne.

Jambatan Oresund atau nama rasminya, Øresundsbroen, Öresundsbron, merupakan gabungan antara jambatan dan juga terowong dalam laut yang berjarak keseluruhan 12 kilometer menyambungkan bandar Copenhagen, Denmark dan Malmo, Sweden. Merentasi selat antara Sweden dan Denmark ini, ia merupakan gabungan antara jalan raya dan juga rel kereta api yang terpanjang di Eropah.

Ia dilengkapi dengan kabel data dan menjadikannya sebagai tulang belakang kepada transmisi internet di antara Eropah tengah dengan Sweden dan Finland. Ia mula dibina pada tahun 1995 dan mengambil masa 5 tahun untuk disiapkan sebelum dibuka kepada orang ramai pada bulan 1 Julai 2000.

Bahagian jambatan yang disokong oleh kabel ini bermula dari pantai Sweden dan mempunyai dua tingkat di mana lebuhraya berada di bahagian atas manakala rel kereta api dibawahnya. Jambatan dan terowong itu disambungkan oleh pulau buatan manusia di tengah-tengah selat tersebut, Pulau Peberholm, yang diperbuat daripada hasil korekan dasar laut.

Jambatan yang mendapat anugerah IABSE Outstanding Structure Award pada tahun 2002 ini menelan kos sebanyak RM12.43 billion. Bagi menggunakan kemudahan ini, anda akan dikenakan tol sebanyak RM258 dan direkodkan trafik adalah sebanyak 19,000 kenderaan setiap hari. Ia mempunyai 4 laluan  jalan raya dan juga 2 laluan kereta api berkelebaran 23 meter dan ketinggian 204 meter dari aras laut.

Perjalanan antara Malmo dan Copenhagen itu mengambil masa 35 minit. Dianggarkan 2 daripada 3 pengguna yang mengguna kemudahan jambatan dan terowong itu adalah dengan menaiki tren. Disebabkan teknologi dan usaha yang dihasilkan milik Öresund Consortium itu terhasil lah sebanyak 3.7 juta penduduk yang boleh tinggal dan bekerja di seberang selat tanpa sebarang masalah.


Kenapa Umat Islam Sambut Hari Raya Aidilfitri?

1. Menurut sejarah, sebelum ajaran Islam, masyarakat Arab di Madinah menyambut dua hari raya yang digelarkan hari an-Nairuz dan al-Mahrajan, yang disambut dengan tarian, nyanyian serta minuman memabukkan.

2. Hari Raya Aidilfitri pertama disambut oleh umat Islam selepas berlakunya perang Badar pada 17 Ramadhan tahun ke 2 Hijrah, ketika pertama kali kewajipan menunaikan ibadah puasa diturunkan.

3. Sambutan raya itu dilakukan untuk meraikan kemenangan tentera Islam dalam perang Badar dan juga kejayaan umat Islam menunaikan kewajipan puasa untuk kali pertama.

4. Perang Badar adalah antara perang paling penting dalam sejarah umat Islam yang berlaku di bahagian barat Semenanjung Arab, melibatkan pertempuran di antara 313 orang tentera Islam gabungan 82 orang Muhajirin dan 231 orang Ansar, untuk menawan kembali harta mereka yang telah dirampas di Mekah yang ditinggalkan ketika berhijrah.

5. Selepas mendapat kemenangan dalam perang Badar ketika sedang mengerjakan ibadah puasa, Rasulullah saw. mengarahkan umat Islam menyambut Hari Raya Aidilfitri.

6. Rasulullah saw. menggalakkan pemakaian pakaian baru dan mengamalkan sedekah ketika hari raya Aidilfitri berdasarkan satu kisah seorang sahabat yang tiada baju baru untuk sambutan hari raya. Rasulullah saw. kemudian meminta mana-mana sahabat beliau menyumbangkan persalinan pada dia yang memerlukan.

7. Perayaan Aidilfitri adalah satu ibadah berdasarkan hadis diriwayatkan Tabrani daripada Ubadah bin Soib, Rasulullah bersabda - "Sesiapa yang menghidupkan malam Aidilfitri dan Aidiladha dengan amalan yang baik dan ikhlas kerana Allah, maka tidak akan mati hatinya pada hari semua hati-hati akan mati, iaitu hari Kiamat."

8. Ibadah zakat juga buat pertama kalinya diperhalusi dengan pensyariatan zakat fitrah ke atas umat Islam, di mana Rasulullah saw. memperkenalkan satu bentuk sistem yang memperincikan keperluan, amaun, syarat sah dan syarat penerima ke atas zakat.

9. Sambutan Aidilfitri yang dianjurkan oleh Islam bukanlah acara untuk bermewah-mewah atau berbelanja berlebih-lebihan. Islam amat menganjurkan agar umatnya bersederhana dalam melakukan persiapan.

10. Pada zaman sekarang, Aidilfitri adalah hari sambutan masyarakat Islam meraikan kejayaan mengawal nafsu makan dan minum serta perkara yang dilarang, sepanjang bulan Ramadan.


Amalan Sunat Di Hari Raya Aidilfitri

Dikala menyambut kemeriahan Syawal terdapat ilmu yang ingin dikongsikan bersama iaitu ilmu berkenaan amalan sunnah berkaitan Aildilfitri yang diamalkan Nabi kita Muhammad SAW sebagai sunnah baginda dan para sahabatnya. Semoga kita semua menyambut Aildilfitri dengan penuh bermakna dan menjadi sebuah ibadah yang di situ terdapat keredhaan Allah SWT.

Bertakbir pada tarikh 1 Syawal bersempena Aidilfitri merupakan suatu amalan yang disyariatkan. Takbir pada hari Aidilfitri bermula ketika terlihatnya hilal (anak bulan) dan berakhir setelah selesainya kemuncak hari raya, iaitu ketika imam selesai berkhutbah.

“Supaya kamu cukupkan bilangan puasa (sebulan Ramadan), supaya kamu membesarkan Allah (dengan bertakbir) kerana telah memberi petunjuk-Nya kepada kamu dan supaya kamu bersyukur.” – Surah al-Baqarah:185.

Adalah juga disunnahkan untuk kita bertakbir disepanjang perjalanan dari rumah kita menuju ke masjid untu menunaikan solat Aidilfitri.

“Mengenai syariat bertakbir (pada hari raya Aidilfitri) yang perlu dilakukan oleh kaum muslimin ialah bertakbir dengan suara lantang ketika dalam perjalanan menuju ke tempat solat walaupun kebanyakan umat Islam mula memandang remeh sunnah ini.”

Bertakbir sejak mula keluar dari rumah bertujuan menyerlahkan syiar Islam di setiap pelusuk jalan yang dilalui ketika menuju ke tempat solat.

Majoriti amalan umat Islam di Malaysia akan mengucapkan antara satu sama lain pada hari lebaran dengan ucapan ‘Selamat Hari Raya Aidil Fitri, Maaf Zahir dan Batin’. Namun, apa yang lebih bertepatan dengan amalan para salafussoleh dalam meneladani sunnah Nabi s.a.w adalah sebagaimana yang diceritakan oleh al-Hafiz Ibn Hajar al-‘Asqalani r.h yang dinukilkan daripada Jubair bin Nufair r.a katanya:

“Apabila para sahabat Rasulullah s.a.w bertemu di hari raya, sebahagian mereka mengucapkan kepada yang lain ‘ TAQABBALALLAH MINNA WAMINKA (Semoga Allah menerimaamalan kami dan amalanmu).” – ( Fath al-Bari )

Disunnahkan mandi di pagi hari raya , iaitu sebelum berangkat menuju ke tempat perlaksanaan solat Aidilfitri.

Disunnahkan kaum muslimin menjamah makanan sebelum berangkat menunaikan solat Aidilfitri. Perbuatan ini bertujuan menutup segala andaian bahawa dibenarkan berpuasa pada hari raya. Menurut al-Muhallab r.h:

“Mengenai hikmah menjamah makanan sebelum mengerjakan solat hari raya adalah agar seseorang tidak berpendapat bahawa dia boleh berpuasa sehingga solat hari raya Aidilfitri dilaksanakan. Seolah-olah Rasulullah s.a.w ingin menutup prasangka semacam ini.” – Fath al-Bari

Kebiasaannya, Rasulullah s.a.w akan memakan kurma dalam jumlah yang ganjil pada pagi hari raya.

“Rasulullah s.a.w tidak akan pergi ke tempat solat pada pagi Aidilfitri sebelum memakan beberapa biji kurma.” Murajja’ bin Raja’ berkata: Ubaidillah menceritakan kepadaku bahawa Anas r.a berkata: Rasulullah s.a.w memakannya dalam jumlah yang ganjil.” – Hadis riwayat al-Bukhari di dalam Sahihnya.

Disunnahkan kaum muslimin menghiaskan diri dengan pakaian yang indah-indah pada hari raya.

“Aku lebih menyukai seseorang memakai pakaian terbaik yang dimilikinya pada hari-hari raya, iaitu pada hari Jumaat, dua hari raya (Aidiladha dan Aidilfitri) dan tempat diadakan majlis (seperti majlis perkahwinan). Dia hendaklah memakai baju yang bersih dan memakai wangi-wangian.” – Ringkasan Kitab Al-Umm

“Mengenai golongan kanak-kanak pula, mereka boleh memakai pakaian paling bagus yang dimilikinya, baik lelaki mahupun perempuan dan mereka juga boleh memakaiperhiasan emas atau apa sahaja perhiasan.” – Kitab al-Umm

Umat Islam dianjurkan berjalan kaki menuju ke tempat solat Aidilfitri jika tidak keberatan.

“Termasuk sunnah, iaitu engkau berjalan kaki menuju ke tempat solat hari raya dan memakan sesuatu sebelum berangkat.” – At - Tirmizi

Namun begitu bagi yang sesiapa yang perlu menggunakan kenderaan kerana tempat solat terlalu jauh, ia dibolehkan dalam syarak. Tetapi, berjalan kaki menuju ke tempat solat lebih afdal berbanding menaiki kenderaan.

Disunnahkan juga mengikuti jalan yang berbeza ketika pergi dan kembali dari mengerjakan solat hari raya.

“Nabi s.a.w melalui jalan yang berbeza pada hari raya.” – Bukhari

Di antara syiar yang palin utama dalam menyambut Aidilfitri adalah perlakasanaan solat Aidilfitri sebanyak 2 rakaat oleh seluruh umat Islam.

“Rasulullah s.a.w telah keluar pada hari raya Aidilfitri kemudian terus mengerjakan solat hari raya sebanyak dua rakaat. Baginda tidak melakukan sebarang solat sebelumnya dan sesudahnya.” – Bukhari

"Pada hari raya Aidilfitri dan Aidiladha, Rasulullah s.a.w akan keluar menuju musolla. Perkara pertama yang dilakukan oleh baginda (apabila tiba di masjid) baginda akan mengimami solat. Kemudian, baginda akan berpusing dan menghadap ke arah makmum yang sedang duduk di dalam saf mereka. Seterusnya, baginda akan memberikan nasihat, wasiat dan perintah kepada mereka (khutbah).” – Bukhari

“Sesiapa yang berpuasa pada bulan Ramadan lalu diiringi dengan puasa enam hari di bulan Syawal, seolah-olah dia telah berpuasa setahun.” – Hadis riwayat Muslim di dalam Sahihnya.

Demikianlah keutamaan puasa sunat enam hari di bulan Syawal. Cara yang paling afdal untuk melaksanakannya adalah memulakan berpuasa sesudah hari raya Aidilfitri secara berturut-turut . Namun, seseorang bebas memilih mana-mana hari sepanjang bulan Syawal sama ada di awal, pertengahan mahupun di akhirnya bahkan dia juga boleh mengerjakan secara berturut-turut atau berpisah-pisah.

Inilah sebahagian daripada amalan yang disunnahkan ketika menyambut Hari Raya Aidilfitri menurut al-Quran dan sunnah yang sepatutnya dijadikan contoh ikutan bagi seluruh umat Islam. Mudah-mudahan, sambutan hari raya Aidilfitri yang akan menjelma nanti disambut dengan penuh keikhlasan, kemeriahan dan selari dengan perintah Allah serta Rasul-Nya s.a.w.


Elakkan 6 Kemungkaran Ini Yang Biasa Dilakukan Ketika Hari Raya Aidilfitri

Hari Raya Aidilfitri. Bila sebut perkataan ini, semua akan tersenyum. Ia menandakan kemenangan umat Islam berjaya menyempurnakan bulan Ramadhan yang mulia dengan jayanya. Ia merupakan perayaan yang paling meriah di Malaysia. Setiap lapisan masyarakat Islam, tak kira tua atau muda, miskin atau kaya, meraikannya dengan begitu gembira. Tak cukup dengan itu, rakyat berbilang kaum yang lain turut sama memeriahkan sambil mengeratkan silaturahim sesama mereka.

Namun di dalam menyambut hari yang mulia ini, perlu kita menjaga adab-adab dan batas-batas yang telah ditetapkan syarak. Setiap apa yang dibenarkan oleh Islam pasti ada batasnya, ia bagi menjaga maruah dan kemaslahatan serta menjaga imej Islam itu sendiri. Sebagai manusia, kita tidak terlepas dalam melakukan kesilapan, lebih-lebih lagi ketika kita sedang bergembira dan mungkin terlupa diri.

iluminasi.com ingin berkongsi dengan anda 6 amalan atau kesalahan yang perlu dielakkan ketika menyambut Hari Raya Aidilfitri yang bakal menjelma nanti.

Perkara ini semakin berleluasa zaman ini. Umum tahu bahawa kita mempunyai pakaian tradisional sendiri seperti baju melayu dan baju kurung yang sememangnya melambangkan identiti Melayu, namun kini ia semakin rosak akibat perubahan zaman. Segala jenis pakaian tradisional mahu diubahsuai dan dimodenkan, bak kata mereka mahu ikut peredaran zaman. Paling teruk terbaru tular baju raya wanita yang dikeluarkan oleh pereka fesyen yang seolah-olah getah melekat di badan, sehinggakan menampakkan bentuk badan seperti berbogel.

Hari Raya Aidilfitri sepatutnya disambut dengan kesyukuran, bukanlah disambut dengan melakukan dosa yang mana kita berhempas pulas berdoa di bulan Ramadhan agar dosa kita diampunkan. Ada pula yang memasukkan gaya-gaya barat ke dalam fesyen kita sehinggakan tidak mencerminkan budaya dan agama Islam, dan seolah-olah ingi meniru pakaian orang kafir. Rasulullah S.A.W bersabda :

”Barangsiapa yang menyerupai suatu kaum, maka dia termasuk bagian dari mereka”[1] Menyerupai orang kafir (tasyabbuh) ini terjadi dalam hal pakaian, penampilan dan kebiasaan. Tasyabbuh di sini diharamkan berdasarkan dalil Al Qur’an, As Sunnah dan kesepakatan para ulama (ijma’).

Maksud perkataan "tabarruj" menurut Abu 'Ubaidah adalah seorang wanita menampakkan kecantikannya manakala menurut al-Zujaj, ia bermaksud menampakka perhiasan dan semua perkara yang boleh merangsang syahwat lelaki. Ini sememangnya tidak dapat dipisahkan lagi dengan wanita. Zaman moden ini, ia sudah menjadi perkara biasa, tidak ada apa lagi yang hendak dimalukan, malah yang menegur pula akan berasa malu.

Sebetulnya adalah berhias diri bagi wanita itu hanyalah diistimewakan kepada suaminya dan di rumah sahaja, bukannya untuk dipertontonkan dan dibanggakan di khalayak umum. Namun, Hari Raya Aidilfitri seolah-olah menjadi medan pertunjukkan di mana wanita-wanita akan bersiap, bersolek dan berhias serta dipakaikan wangi-wangian untuk kelihatan cantik di mata umum terutamanya lelaki. Kita faham semua gembira dan teruja untuk berhari raya, namun perlulah mengikut batas yang ditetapkan syariat. Jangan jadikan hari mulia ini sebagai permulaan kepada buku dosa kita.

Ianya amat jelas adalah haram, seperti apa yang difirmankan Allah S.W.T:

“Dan hendaklah kamu tetap di rumahmu dan janganlah kamu ber-tabarruj seperti orang-orang jahiliyyah pertama.” (Surah Al Ahzab: 33).

Perkara yang biasa dilakukan dan tidak disedari akan kesalahannya, bukan sahaja di Hari Raya namun hari-hari biasa. Tetapi ditekankan pada hari raya ini kerana kita akan mengunjungi dan dikunjungi keluarga dan rakan, jadi akan berlaku terlalu banyak perjabatan tangan. Ketika inilah kita perlu berjaga-jaga, walaupun hanya bersalaman dengan bukan mahram, tidak kelihatan seperti satu kesalahan, tetapi ia merupakan satu perbuatan zina tangan.

كُتِبَ عَلَى ابْنِ آدَمَ نَصِيبُهُ مِنَ الزِّنَى مُدْرِكٌ ذَلِكَ لاَ مَحَالَةَ فَالْعَيْنَانِ زِنَاهُمَا النَّظَرُ وَالأُذُنَانِ زِنَاهُمَا الاِسْتِمَاعُ وَاللِّسَانُ زِنَاهُ الْكَلاَمُ وَالْيَدُ زِنَاهَا الْبَطْشُ وَالرِّجْلُ زِنَاهَا الْخُطَا وَالْقَلْبُ يَهْوَى وَيَتَمَنَّى وَيُصَدِّقُ ذَلِكَ الْفَرْجُ وَيُكَذِّبُهُ

“Setiap anak Adam telah ditakdirkan bagian untuk berzina dan ini suatu yang pasti terjadi, tidak bisa tidak. Zina kedua mata adalah dengan melihat. Zina kedua telinga dengan mendengar. Zina lisan adalah dengan berbicara. Zina tangan adalah dengan meraba (menyentuh). Zina kaki adalah dengan melangkah. Zina hati adalah dengan menginginkan dan berangan-angan. Lalu kemaluanlah yang nanti akan membenarkan atau mengingkari yang demikian.”

Jadi, jika ada bukan mahram dengan anda ingin bersalaman, tolak lah dengan cara yang baik, tanpa menyinggung perasaan mereka. Dan janganlah anda malu untuk tidak bersalaman kerana hanya ini menjaga muka dan "cool" anda kerana ianya adalah haram.

Sememangnya kita diperintahkan untuk menziarahi kubur, kerana ia adalah perbuatan yang akan mengingatkan kita kepada kematian yang boleh memberi keinsafan kepada diri supaya sentiasa mendekatkan diri dengan Allah. Rasulullah S.A.W bersabda:

“Sekarang ziarahlah kubur kerana itu akan lebih mengingatkan kematian. "

Namun, ia telah menjadi budaya dalam masyarakat kita untuk hanya menziarahi kubur hanya pada Hari Raya Aidilfitri. Ini tidak bertepatan dengan anjuran Islam. Dengan menjadikan Hari Raya sebagai hari khas untuk menziarahi kubur, secara tak langsung kita akan melawat kubur tersebut hanya setahun sekali, dan setelah beberapa ketika, kita akan cenderung untuk terus tidak menziarahi lagi.

Apabila terlebih seronok menyambut Aidilfitri, ziarah-menziarahi dan kunjung-mengunjungi, pastinya kita akan terleka. Oleh sebab terlalu sibuk bersilaturahim, kita terkadang lupa akan kewajipan kita sebagai seorang Islam, iaitu solat 5 waktu. Memenuhi undangan rumah terbuka dari pagi hingga ke malam, disulami dengan menjamah makanan tidak terkira membuatkan kita lemah dan letih seterusnya menyebabkan kita tertinggal solat, apatah lagi untuk solat berjemaah.

Tidak lupa juga tersekat di dalam traffic jam dan membuatkan kita tidak menunaikan solat. Apa makna Aidilfitri bagi kita jika kita menyambutnya dengan keseronokan dunia dan melupakan tanggungjawab kita sebagai orang Islam, yang mana kita tak pernah terlepas untuk solat sunat Tarawih untuk sebulan yang lalu? Rasulullah S.A.W bersabda:

“Perjanjian antara kami dan mereka (orang kafir) adalah mengenai solat. Barangsiapa meninggalkannya maka dia telah kafir.”

Bermain mercun dan bunga api adalah satu kewajipan menjelang Hari Raya Aidilfitri. Tanpa bunga api, tak lengkaplah perayaan ini. Namun kita perlu tahu akan hukumnya. Selain daripada mengganggu ketenteraman penduduk sekitar dan boleh membahayakan orang ramai, ia juga merupakan satu pemborosan yang nyata, kerana wang yang digunakan untuk membeli mercun dan bunga api sebenarnya lebih baik diberikan kepada orang fakir miskin, yang ternyata masih ramai dikalangan kita.

Namun, jika ianya bertujuan untuk menggembirakan kanak-kanak dan tidak mendatangkan kemudaratan, serta dibeli dengan harga yang murah, hukumnya adalah makruh. Makruh itu sudah tidak baik dan adalah lebih baik ditinggalkan, apatah lagi jika membeli dengan harga yang mahal, haram hukumnya.

Semoga Aidilfitri kali ini disambut dengan lebih meriah dan lebih beriman mengikut syariat Islam yang sebenar. Semoga kita sentiasa berada di dalam rahmat Allah S.W.T.


12 Budaya Kerja Orang Jepun Yang Harus Kita Contohi

Selepas Hiroshima dan Nagasaki di bom oleh tentera Amerika Syarikat pada Perang Dunia Kedua, pembangunan dan ekonomi Jepun ranap. Namun, kini Jepun merupakan antara kuasa utama dunia dalam pelbagai segi termasuk perindustrian dan pembuatan. Ini adalah disebabkan sikap rakyatnya yang sangat rajin, disiplin dan berdedikasi.

Budaya kerja Jepun yang sangat efisyen dan berkesan patut diambilguna oleh perusahaan global untuk memperkasakan dan mempertingkatkan pertumbuhan perniagaan serta budaya sendiri. Budaya ini merupakan sesuatu yang membawa Jepun ke mata dunia. Jika budaya dan amalan-amalan ini diterapkan di dalam masyarakat sudah tentunya ia dapat mengubah tingkah laku manusia secara positif seterusnya memberikan manfaat kepada negara secara menyeluruh.

Iluminasi.com ingin berkongsi 12 amalan dan budaya kerja yang ada pada orang Jepun yang berjaya memacu negara mereka sebagai salah sebuah kuasa besar dunia.

Ia menjadi kelaziman ramai pekerja yang mengatakan bahawa mereka boleh menyelesaikan sesuatu pekerjaan walaupun ianya melebihi daripada kemampuan mereka, namun bagi orang Jepun, ia adalah sebaliknya. Mereka akan menerima sesuatu kerja yang diberikan dengan rasa sederhana namun hasil yang diberikan sangat lah mengagumkan.

Di mana-mana syarikat serata dunia biasanya mengganggap bilik mesyuarat atau konferens sebagai tempat untuk membincangkan kerja-kerja sedia ada dan mencapai kata sepakat mengenai projek tertentu. Namun bagi orang Jepun, ia lebih daripada itu. Bilik mesyuarat mereka merupakan tempat untuk melaporkan kemajuan yang dicapai, dan ia menjadi satu platform meningkatkan daya efisyen mereka.

Memang betul jika seseorang itu lambat untuk bertindak dan memberikan keputusan, individu itu dikatakan tidak cekap dan tidak boleh diharap. Berbeza dengan orang Jepun, cepatnya membuat keputusan tidak memberikan jaminan bahawa ia adalah keputusan yang tepat. Mereka biasanya akan mengambil masa lebih lama untuk membuat keputusan kerana ia melibatkan perbezaan dalam proses membuat keputusan. Risiko dan peluang akan diteliti terlebih dahulu dan bagaimana keputusan tersebut akan memberikan impak kepada syarikat secara menyeluruh. Dokumentasi serta mesyuarat-mesyuarat akan diadakan bagi menyemak keputusan yang akan dibuat sekaligus meminimakan kesilapan dan meningkatkan konsistensi.

Cara bekerja yang amat dikagumi yang ada pada orang Jepun adalah mereka tidak memberikan alasan jika sesuatu kesalahan dilakukan sebaliknya mencari penyelesaian. Bagi mereka tiada siapa yang tidak pernah melakukan kesilapan dan apa yang membezakan mereka adalah menerima kesalahan tersebut dan cari cara untuk betulkan dan elakkan pada masa akan datang. Mereka dilatih dengan cara ini sehinggakan tiada kepentingan bagi mereka untuk menyalahkan sesiapa.

Sudah tentu anda akan dipuji jika sesuatu kejayaan dicapai, namun jangan harap ia akan berlaku di Jepun. Mereka seolah-olah tidak berminat dengan hasil yang dicapai tetapi lebih memberi perhatian kepada proses bagaimana ia dicapai dan cara untuk menjadikan ia lebih baik pada masa hadapan. Proses ini dikenali sebagai Kaizen yang dalam kebanyakan bidang akan dilaksanakan dengan merancang, melakukan dan melihat hasilnya. Daripada hasil itu mereka akan menganalis apa yang mereka boleh diperbaiki dan dipertingkatkan. Mereka lebih kepada menggunakan hasil sebagai peluang untuk belajar dan reflek, tidak seperti kebanyakan orang yang mengganggap hasil itu adalah kejayaan semata-mata.

Orang Jepun tidak terlalu percayakan pendapat dan pertimbangan peribadi tetapi lebih kepada menilai daripada statistik. Mereka akan menghitung segalanya termasuk sesuatu yang tidak boleh dilihat. Dengan ini segala perancangan yang akan dibuat akan lebih jelas dan sistematik.

Sikap yang amat dikagumi ini sememangkan memberikan hasil yang sangat memuaskan. Jika disiang hari mereka bergelut dengan masalah perniagaan namun ianya berubah serta-merta menjelang malam. Mereka tidak akan membincangkan hal kerja sebaliknya menggunakan masa di luar waktu kerja untuk bersosial dan mengenali rakan sekerja atau rakan kongsi secara menyeluruh. Ini amat penting dalam perniagaan kerana ia membina kepercayaan dan meluaskan komunikasi sesama mereka.

Ia seperti satu proses yang membuang masa pada awalnya, namun cara ini adalah lebih berkesan. Mereka akan meminta pendapat semua yang terlibat dalam melakukan sesuatu keputusan kerana apabila memberikan kerjasama, ia disusuli dengan komitmen. Dan apabila sesuatu keputusan atau idea telah dibuat, semua orang akan berasa ianya merupakan idea mereka bersama dan berasa hak saksama dalam memberikan idea. Cara ini membuatkan mereka lebih dihargai serta tidak meninggalkan sesiapa terkebelakang.

Ia sememangnya agak aneh, namun mereka tidak seperti orang lain yang hanya mementingkan kejayaan semata-mata. Daripada bekerja untuk menjadi seorang yang berjaya, orang Jepun lebih mementingkan bekerja untuk menjadi orang yang bernilai. Usaha keras akan dilontarkan untuk memberikan nilai yang terbaik kepada pelanggan.

Semangat yang sangat bagus ditunjukkan oleh orang Jepun apabila mereka tidak akan memecat sewenangnya melainkan hanya pekerja mahu berhenti. Pekerja yang dilihat tidak cekap akan dilatih oleh syarikat dengan apa cara sekalipun bagi membantu mereka bertambah baik. Ia sangat berbeza dengan kita yang sering melihat ketidakcekapan seseorang itu sebagai liabiliti dan memecat serta mencari pengganti baru yang tidak pasti sama ada lebih baik atau buruk. Dan pekerja yang dipecat itu tidak akan menjadi bertambah baik dan secara tak langsung menyumbang kepada ketidakcekapan negara jika dilihat daripada skala besar.

Bagi kebanyakan negara yang mempunyai pelbagai bangsa dan latarbelakang, ia bermakna terdapat pelbagai cara berfikir. Jika ia dilihat dan diteliti, dalam kebanyakan situasi, ianya tidak akan memberikan kemajuan kerana masing-masing tidak memberi pendapat disebabkan terlalu banyak perbezaan. Namun bagi orang Jepun, semua orang mempunyai latarbelakang yang sama untuk memahami sesuatu situasi. Kelebihan daripada perkara ini adalah mereka tidak perlukan perkataan untuk memahami sesuatu dan ini merupakan satu kemahiran komunikasi penting di Jepun.

Budaya ini adalah antara yang paling penting dalam sesebuah organisasi atau perniagaan. Mereka menghargai individu yang lebih tua kerana kebijaksanaan dan pengalaman yang telah dicurahkan kepada syarikat. Umur dianggap seperti pangkat, seseorang itu dikatakan semakin penting apabila semakin tua. Jika dilihat dalam budaya kita di Malaysia, ramai anak muda yang tidak menghormati mereka yang lebih tua hanya kerana kejayaan yang dikecapi.

Apabila menunduk tanda hormat, golongan muda akan menunduk dengan sebenar tunduk menunjukkan rasa hormat kepada senior. Bagaimana untuk mengambil ini sebagai contoh? Hormat dan rujuk kepada mereka yang lebih berpengalaman, dan jika anda tidak bersetuju dengan pihak atasan, cuba untuk luahkan secara persendirian. Jangan cuba untuk mempersoalkan kuasa mereka secara terbuka.


15 Sempadan Negara Yang Unik & Tidak Masuk Akal

Bila memikirkan tentang sempadan antara negara, kita pasti terbayangkan suatu tempat yang dikawal ketat, sukar dilepasi, terpencil, sunyi dan kadang-kadang ada juga yang langsung tidak dapat dilihat.

Namun, ada sesetengah sempadan yang menakjubkan dan sangat menarik. Berikut merupakan antara sempadan yang unik yang ada di muka bumi.

Bercakap tentang sempadan yang santai, salah satunya adalah di antara Norway dan Sweden - mereka hanya memotong laluan pokok untuk menandakannya. Orang ramai sering menggunakannya untuk menunggang kereta salji di musim sejuk(tidak semuanya boleh dilalui), dengan jarak lebih kurang 1000 batu.

Apa yang membuatkan gambar di atas lebih menarik, memandu kereta salji di Norway, percaya atau tidak, adalah menyalahi undang-undang. Sebaliknya di Sweden, ia dibenarkan. Sebab ia tidak dibenarkan, pihak berkuasa Norway percaya bahawa ia boleh menakut-nakutkan hidupan liar dan menjejaskan alam sekitar.

Dan bukan itu sahaja sempadan yang menarik antara dua negara ini, lihat gambar di bawah.

Tetapi tidak semua negara begitu santai tentang sempadan mereka - di sini anda boleh melihat cahaya lampu di waktu malam di Korea Utara dan Korea Selatan... hampir tidak ada lampu ketika malam di Korea Utara. Hanya ibu kota di Pyongyang nampaknya terang terhadap kegelapan. Ia juga salah satu sempadan ketat di dunia.

Tiada yang lebih ringkas daripada satu tali untuk menandakan satu sempadan.

Apa yang kita boleh lihat di sini adalah sempadan yang unik antara tiga buah negara, Argentina, Paraguay dan Brazil, dipisahkan oleh Sungai Parana dan Iguazu.

Menaiki kereta salji merentasi sempadan Norway dan Sweden adalah satu perkara, tetapi flying fox dari Sepanyol ke Portugal menjadikan sesuatu ke tahap yang baru. Talian di sini adalah kurang dari setengah batu panjang dan mungkin dengan cara yang paling menarik untuk perjalanan, melintasi sempadan atau tidak. Sebagai tambahan, anda sebenarnya mendapat perbezaan masa satu jam ketika mendarat di Portugal kerana zon waktu yang berbeza daripada Sepanyol.

Arca Jesus, seberat 4 tan, memisahkan sempadan antara Argentina dan Chile. Arca ini yang dikenali sebagai “Christ the Redeemer of the Andes” diletakkan sejak 1904 untuk menandakan keharmonian antara kedua-dua buah negara ini.

Kedua-dua negara ini selalunya tidak sefahaman, tetapi mereka berkongsi majlis yang menarik dan luar biasa di persimpangan sempadan Wagah. Upacara di bawah ini berlaku setiap hari sebelum pintu masuk ke kedua-dua negara dikunci untuk malam itu. Di setiap sisi pintu, rakyat dari India dan Pakistan melaungkan slogan-slogan patriotik kerana tentera terlibat dalam satu set pergerakan berarak yang melibatkan tendangan tinggi dan pameran visual lain. Majlis 45 minit itu berakhir dengan tentera dari setiap negara berjabat tangan dan menutup pintu.

Dengan 350 juta lintasan yang sah setiap tahun, ini adalah sempadan yang paling kerap dilintasi di dunia, dan gambar ini menunjukkan perbezaan yang menarik di antara kedua-dua negara.

Di sebelah kanan adalah Tijuana, Baja California, dan di sebelah kiri adalah San Diego, California. Bangunan di atas tanah lapang di sebelah San Diego adalah loji rawatan kumbahan yang dibina untuk membersihkan sungai Tijuana.

Sempadan ini adalah sepanjang 2000km, dan kita dapat lihat padang pasir yang tandus Amerika di seblah kiri dan Mexico yang padat dan sibuk di sebelah kanan.

Ikan gergasi di sempadan Poland dan Ukraine ini bertujuan untuk mewakili perpaduan. Reka bentuk yang unik itu dicipta oleh artis Poland Jaroslaw Koziara sebagai sebahagian daripada Festival Seni Tanah. Sebagai lokasi yang digemari, NBC mencatatkan bahawa "ikan gergasi itu dicipta dengan menanam pelbagai jenis tanaman di lapangan antara sempadan Poland dan Ukraine."

Banyak sempadan di Kesatuan Eropah adalah sangat kasual, tetapi sempadan ini pasti mencuri tumpuan - di bandar Baarle, pergi dari satu negara ke negara yang lain semudah pergi dari satu sisi sebuah pub ke satu sisi yang lain. Untuk tujuan pelancongan, salib-salib putih menandakan sempadan di seluruh bandar, tetapi tidak ada kawalan sempadan dan tiada siapa yang benar-benar mengambil berat di negara mana anda sedang berada.

Bagaimana pula sempadan yang ada di dalam bangunan? Dinyatakan bahawa "di satu sisi bangunan ada peti mel Jerman dan seorang anggota polis Jerman. Di sisi lain, peti mel Belanda dan seorang anggota polis Belanda."

Sempadan ini cukup terbuka sehingga satu bangunan boleh menjangkau. Tiada penjaga sempadan, tiada pusat pemeriksaan. Tetapi surat yang dihantar dari bahagian Jerman bangunan itu mengambil masa seminggu untuk sampai ke bahagian Belanda.

Sekarang, anda pasti boleh meneka apakah yang berlaku di sini. Haiti(kiri) mempunyai dasar tersendiri mengenai penebangan hutan manakala Republik Dominica(kanan) pula adalah sebaliknya. Kesannya amat jelas kelihatan.

Tiada senarai akan lengkap tanpa menyatakan Tembok Besar China yang ikonik dan terkenal.

Anda boleh berkelah dengan pelbagai bangsa ... di satu meja! Meja berbentuk segitiga ini berfungsi sebagai sempadan tiga hala, dan anda boleh berada di Slovakia, berkongsi kek dengan rakan-rakan anda dari Austria atau Hungary tanpa perlu bangun.

Pasti ramai tidak tahu bahawa puncak Gunung Everest, titik tertinggi di Bumi sebenarnya adalah sempadan! Sempadan antarabangsa antara China dan Nepal terletak di puncak, tepat - tidak kurang dari 8,848 meter, sudah tentu sempadan tertinggi di planet ini. Terdapat beberapa sempadan di puncak gunung, tetapi di pergunungan yang jauh lebih rendah.


10 Tabiat Orang Dulu Yang Generasi Muda Takkan Rasa Berkaitan Teknologi

Dalam era teknologi maklumat yang membuatkan bermacam jenis informasi dan data berada di hujung jari anda, generasi yang lahir selepas zaman millenium jelas bertuah kerana lahir ketika era teknologi boleh dikatakan matang dan sudah berevolusi secara lengkap. Dengan perkembangan ini, teknologi jadi semakin mudah diakses dan mudah dikendalikan oleh sesiapa saja.

Walaupun begitu, ada banyak sebenarnya memori yang kami, generasi tua ini simpan dan akan terus jadi kenang-kenangan kami kerana kami melalui fasa teknologi masih lagi dalam proses perkembangan dan teknologi pada zaman kami, saya boleh katakan banyak memakan masa dan tenaga kami dalam menggunakannya.

Berikut adalah 10 perkara yang benar-benar menunjukkan berbezanya teknologi untuk kita mengakses media hiburan yang kita ada sekarang berbanding teknologi 20 tahun dahulu, yang mampu membuatkan semua generasi sebelum millenium tersenyum riang.

Percaya atau tidak, beberapa belas tahun dahulu, hanya TV orang berada saja yang mempunyai alat kawalan jauh. Jadi, generasi sebelum era baru perlu bangun menukar sendiri saluran televisyen kerana butangnya berada di televisyen. Itulah sebabnya ada masanya kami malas, jadi kami biarkan sajalah. Yang bertuah, ada adik. Adik adalah alat kawalan jauh kami pada waktu itu. Sebab itulah, televisyen sekarang semua butang disorok berbanding tv dahulu yang butangnya betul-betul di depan. Nak mudahkan adik tekan.

Sebelum bermulanya siaran Astro atau pembekal siaran televisyen berbayar pertama di negara kita, Mega TV, kami hanya mempunyai 4 saluran sahaja selalunya. RTM1, RTM2 dan TV3. Kemudian ditambah dengan NTV7 dan TV9. Sebelum NTV7 dan TV9 wujud, ada satu saluran yang dah pupus bernama Metrovision yang saya akui bosan dan kemudian dijenamakan menjadi 8TV sekarang ini. Dengan saluran-saluran inilah kami tonton semuanya. Peluang dapat tengok filem dalam televisyen merupakan satu acara keluarga yang dilakukan beramai-ramai.

Memang sukar nak jumpa telefon awam sekarang ini, tetapi dengan telefon awam yang menggunakan duit syiling atau sistem kad melalui RIng-Ring Kad atau Citifon inilah, kami semua berhubung. Dulu, inilah prepaid kami. Beli kad bernilai RM10, pergi ke telefon awam dan kemudian berboraklah dengan ada orang lain beratur kat belakang kami. Borak pula durasinya bergantung kepada lokasi. Kalau panggilan sama negeri, murah lah sikit. Kalau panggilan ke negeri lain, laju saja kredit ditolak. Cakap pun cepat-cepat.

Dulu lebih ramai guna walkman. Kalau dia ada Discman yang memainkan cakera padat, dia kaya. Untuk orang kebanyakan, ada walkman ni best gila dah. Tapi pada waktu itu, teknologi bateri bukan macam sekarang. Sekarang semua orang ada bateri boleh caj semula dalam telefon. Dulu walkman pakai bateri AA. 4 biji RM3 untuk bateri Eveready atau RM9 untuk bateri alkali yang tahan lebih lama seperti Duracell atau Energizer.

Dengar lagu pula guna kaset, jadi setiap kali main kena pusing balik kaset. Nak rewind pakai walkman, bateri cepat habis. Jadi kami guna penutup pen Kilometrico untuk pusing balik kaset kami.

Dulu semua TV mesti ada aerial atas dia. Kalau tak ada atas TV, mesti ada dekat luar rumah aerial yang dipasang atas atap atau guna buluh tinggi supaya dapat siaran. Masalah pada ketika itu adalah siaran memang tak stabil. Jadi setiap kali bangun tukar saluran (tak ada remote control) kami kena adjust balik kedudukan aerial supaya gambar clear. Ada masanya kami tengok sajalah tv dengan gambar buruk sebab malas nak adjust. Lagipun, ada sesetengah aerial, bila kita pegang, kita boleh rasa elektrik statik kat tangan. Melompat juga dibuatnya.

TV pada zaman dulu sebelum era millenium tak ada banyak tempat sambungan di belakangnya. Kebanyakan TV pada waktu tu hanya ada satu aje sambungan. Dialah sambungan untuk dapat signal TV, dialah juga sambungan untuk sambungkan konsol paling legenda untuk kanak-kanak Malaysia waktu tu iaitu Micro Genius. Seperti biasa, adik akan ditugaskan untuk menjadi kuli tukar wayar belakang TV.

Pada zaman awal kemunculan format mp3 dulu ada banyak kedai yang jual cakera padat cetak rompak yang mengandungi beratus lagu dalam satu keping cd. Bagaimanapun, bukan semua lagu ada. Jadi, kebanyakan dari kami terpaksalah menggunakan "khidmat-khidmat khas" seperti Napster atau Kazaa untuk memuat turun lagu secara haram. Pada ketika itu, kalau sebuah lagu dapat dikecilkan sehingga 4MB memang cukup bertuah rasanya kami kerana selalunya, untuk download satu lagu, memerlukan lebih dari 2 hari waktu memuat turun. Dapat cukup 1 album yang dicari, fail yang kami ada tu akan kami copy masuk dan burn dalam CD, sebab fail tu sangat-sangat-sangat berharga.

Zaman sekarang ada Youtube, jadi nak tengok persembahan ni mudah. Tulis saja nama artis, akan keluar beratus jenis persembahan mereka. Tetapi tak berapa lama dahulu, kalau dapat tengok klip video artis kegemaran kami dalam TV, kami akan meloncat kegembiraan sebab jarang dapat tengok klip video ni.

Kalau anda pergi ke rumah-rumah kampung, pasti ada lagi yang tersimpan mini kompo yang menggunakan sistem radio yang kita kena cari sendiri pakai roda bulat besar dan tengok ikut meter frekuensi. Pusing punya pusing carik radio yang kita nak, nak dapat siaran yang betul-betul jelas ni pun susah sebab ada sesetengah radio tu sensitif betul dia punya roda. Kemudian bila dah bosan dengar radio tu, nak tukar ke siaran lain kena ulangi balik langkah yang sama sampai jumpa frekuensi yang kita nak. Nak dapatkan balik semula radio yang tadi kita dengar? Pusing balik tombol tu dan cari balik.

Kami dulu-dulu, bila tangkap gambar, kami perlu tunggu roll filem habis ditangkap kemudian tunggu gambar dicuci di kedai sebelum dapat tengok gambarnya. Ada kepala terpotong ke, muka buruk ke, tak ready bergambar ke atau gambar blur, semuanya terpaksa diterima sebab dah tak ada dah peluang untuk bergambar semula seperti sekarang. Sebab itulah kalau anda tengok, gambar kanak-kanak zaman dulu semuanya berdiri tegak, itu kerana takut nanti ada blur pergerakan yang akan mencacatkan gambar.


Satu Penjelasan Saintifik Mengapa Islam Melarang Manusia Minum Arak

Setiap larangan Allah swt. itu pasti ada sebabnya walaupun mungkin dalam setiap yang dilarang, ada sedikit kebaikan. Untuk menjawab soalan mengapa Allah swt. melarang umat Islam meminum arak, ada kala lebih baik kita ambil pendekatan menggunakan kaedah saintifik.

Menurut pandangan peminum arak, minum dalam jumlah minuman dalam yang moderat sebenarnya tidak memberikan kesan buruk pada peminumnya.

Sedangkan hakikatnya, apabila badan kita mengesan kehadiran alkohol, secara automatik badan kita akan mengaktifkan sistem pertahan tubuh bagi membaiki sel dan tisu yang telah rosak. Bukankah ini dengan jelas menunjukkan sejak dari mula lagi badan kita secara sendiri menolak kewujudan alkohol dalam tubuh dengan semulajadi?

Tidak cukupkah bukti itu untuk membuktikan alkohol tidak baik? Jika belum cukup, mari kita senaraikan satu-satu kesan buruk pada setiap organ major tubuh manusia.

Ini adalah lubang masuk alkohol. Oleh kerana alkohol ini bertindak sebagai bahan kimia yang akan menyebabkan radang, kita akan merasakan seperti kesan terbakar apabila alkohol melalui organ-organ ini. Rasa terbakar ini sebenarnya berpunca dari tisu-tisu kita yang sedang dirosakkan.

Apabila alkohol turun ke perut, sesetengahnya akan diserap ke dalam darah. Bagaimanapun ada yang akan tinggal di perut. Ini akan menyebabkan peningkatan nilai Ph dalam perut yang berubah ke arah keasidan serta merosakkan lapisan perlindungan dinding dalaman perut. Apabila alkohol sampai ke usus kecil, kandungan dalamnya akan merencatkan sistem penghadaman kita dan menghalang badan kita dari menyerap khasiat baik seperti thiamin, asid folik, vitamin B1 dan B12 serta asid amino.

Dalam jangka masa pendek, alkohol akan menyebabkan radang paru-paru. Apabila minuman alkohol terus dijadikan amalan, ini akan mengganggu kadar jantung mengepam darah. Selain itu, yang lebih buruk lagi, ia boleh melarat kepada satu simptom yang dinamakan alcoholic cardiomyopathy, sejenis penyakit yang boleh menyebabkan jantung membesar tetapi tidak mampu mengepam darah dengan baik. Peminum arak juga mudah dihinggapi penyakit hipertensi, stress dan juga angin ahmar.

Kajian sudah membuktikan yang dengan meminum alkohol secara moderat boleh menyebabkan kondisi yang menjadikan darah menjadi cair. yang akan menyukarkan luka sembuh kerana darah tidak dapat beku. Minum dalam jumlah yang banyak pula akan 'memekatkan' darah di mana darah akan berada dalam kondisi yang digelar 'hypercoagulable state' yang berlaku apabila platlet dan sel darah merah bergumpal sekali, yang akan menyebabkan peredaran darah menjadi perlahan. Ini akan mengurangkan jumlah oksigen yang mampu dialirkan dalam darah.

Apabila seseorang meminum alkohol, dia sebenarnya membuatkan otak kita melepaskan apa yang dinamakan sebagai 'dopamine.' Dopamine inilah yang membuatkan peminum merasa gembira dan seronok tetapi apabila kesannya menurun, mereka yang ketagih mahu merasakan perasaan yang sama yang sudah dirasai. Ini punca kenapa ramai ketagih alkohol.

Alkohol membuatkan otak menjadi tenang dan memperlahankan maklumat yang dihantar melalui penghubung-penghubung otak. Jika terlalu banyak kandungan alkohol dalam badan, otak tidak akan berfungsi dan mungkin akan mengalami kerosakan.

Daya ingatan juga akan berkurangan kerana fungsi otak telah diperlahankan, yang menyebabkan seseorang itu tidak mampu mengingati apa yang berlaku.

Hati adalah organ yang paling banyak bekerja keras dalam memecahkan alkohol untuk diserap dalam badan. Ketika memecahkan alkohol, apa yang berlaku sebenarnya adalah sama seperti proses radang hati yang jika kerap berlaku, akan merosakkan organ hati.

Jika tisu hati mengalami sekatan sehingga sistem tapisan hati tidak lagi mampu mengeluarkan bahan-bahan beracun dari dalam badan kita, kita akan mengalami sakit kuning, sama seperti bayi yang baru lahir. Sakit kuning ini berlaku apabila sel darah merah yang telah dipecahkan dan perlu dibuang diserap semula ke dalam darah. Apabila seseorang itu mengalami sakit kuning ini, matanya akan bertukar kuning dan itu adalah petanda organ hati sedang berada dalam fasa terakhir sebelum gagal berfungsi.

Alkohol yang diminum mampu membuatkan radang pada bahagian dalaman pundi hempedu dan apabila terjadi kerap, akan menyebabkan pundi hempedu membengkak dan membesar. Apabila saiznya menjadi besar, ini akan menyebabkan wujudnya sekatan pada salur yang menghubungkan pundi hempedu dengan buah pinggang yang besar kemungkinan akan menyebabkan kerosakan buah pinggang.

Itu adalah apa yang berlaku kepada badan kita setiap kali kita meminum alkohol ke dalam badan kita. Berlaku banyak kerosakan yang tak boleh digambarkan akan berlaku sedangkan kita sepatutnya berusaha menjaga badan kita.

Kita boleh lihat kesengsaraan individu-individu yang mengalami kerosakan organ, bagaimana kesusahan mereka hadapi hanya untuk hidup. Jadi mulakanlah dari hari ini untuk menjauhi arak kerana walaupun arak dapat memberikan kita keseronokan dan ketenangan untuk sehari dua, kesan buruknya akan kita rasai apabila kita tua. Itupun, kalau kita sempat tua.


Ini Sebab Mengapa Rasulullah S.A.W Tidak Solat Tarawih Berjemaah Sebulan Penuh

Menjelangnya bulan Ramadhan, ibadah yang paling umum sekali adalah puasa dan solat tarawih. Solat sunat tarawih hanya dikhususkan pada bulan ini sahaja dan masjid-masjid biasanya akan penuh dengan jemaah yang datang untuk menggandakan pahala mereka. Sehinggakan ia menjadi seperti kewajipan untuk menunaikan solat sunat ini.

Namun, Rasulullah S.A.W sebenarnya tidak melakukan solat sunat tarawih secara berjemaah selama sebulan penuh di bulan Ramadhan. Mengapa? Bukankah solat berjemaah itu pahalanya lebih besar berbanding solat bersendirian, jadi mengapa ianya tidak dilakukan sebulan penuh oleh baginda?

أن رسول الله صلى الله عليه وسلم، خرج من جوف الليل، فصلى في المسجد، فصلى رجال بصلاته، فأصبح الناس يتحدثون بذلك، فاجتمع أكثر منهم، فخرج رسول الله صلى الله عليه وسلم، في الليلة الثانية، فصلوا بصلاته، فأصبح الناس يذكرون ذلك، فكثر أهل المسجد من الليلة الثالثة، فخرج فصلوا بصلاته، فلما كانت الليلة الرابعة عجز المسجد عن أهله، فلم يخرج إليهم رسول الله صلى الله عليه وسلم فطفق رجال منهم يقولون: الصلاة، فلم يخرج إليهم رسول الله صلى الله عليه وسلم، حتى خرج لصلاة الفجر، فلما قضى الفجر أقبل على الناس، ثم تشهد، فقال

“أما بعد فإنه لم يخف عليَّ شأنكم الليلة، ولكني خشيت أن تُفرض عليكم صلاة الليل، فتعجزوا عنها”

“Rasulullah S.A.W keluar di tengah malam, kemudian solat di masjid. Kemudian beberapa orang sahabat pun bermakmum kepada baginda. Di pagi hari, orang-orang membicarakan hal tersebut. Sehingga berkumpulah orang yang banyak (di masjid).

Kemudian Rasulullah S.A.W keluar lagi untuk solat di malam yang kedua, orang-orang pun bermakmum kepada beliau. Di pagi hari, orang-orang pun membicarakan hal tersebut. Sehingga bertambah banyaklah orang-orang di masjid pada malam yang ketiga.

Kemudian Rasulullah S.A.W keluar lagi untuk solat dan orang-orang pun bermakmum kepada baginda. Di malam yang keempat, masjid tidak lagi dapat menampung orang-orang dan Rasulullah S.A.W belum juga keluar, hingga datang waktu subuh baru baginda keluar.

Setelah selesai solat subuh Nabi menghadap kepada orang-orang (untuk berkhutbah), baginda membaca syahadat, lalu berkata: "Amma ba’du, apa yang kalian lakukan tadi malam tidaklah samar bagiku. Namun aku khawatir shalat malam diwajibkan atas kalian, sehingga kalian merasa tidak bisa melakukannya’”.

Oleh sebab ketika itu penduduk di situ terlalu ramai yang datang dan berimamkan Nabi Muhammad S.A.W bersolat tarawih. Melihatkan perkara itu, baginda tidak lagi keluar untuk menunaikannya secara berjemaah pada malam ke-4, dan dijelaskan baginda kerana khuatirkan ianya akan diwajibkan kepada umat Islam bagi menunaikan solat sunat tarawih, sehinggakan kita merasa tidak mampu untuk melakukannya kerana ia mungkin agak sukar bagi sesetengah orang.

Dan bagi mereka yang mahu untuk meniru cara Nabi Muhammad S.A.W untuk tidak menunaikan solat tarawih secara berjemaah sebulan penuh pada bulan Ramadhan, terdapat hadis baginda yang mengatakan "Teladanilah para Khulafa Ar-Rasyidin'.


Siapakah Makhluk Pertama Yang Wujud di Bumi?

Kita sedia maklum bahawa Nabi Adam merupakan manusia pertama yang dicipta, kemudian diikuti dengan Hawa. Hal ini diceritakan secara jelas dalam Al-Quran.

Walau bagaimanapun, daripada segi saintifik, bukti saintifik telah menunjukkan terdapat sejenis binatang yang kita panggil dinosour telah wujud berjuta tahun dahulu. Hal ini dibuktikan melalui ujian DNA daripada fosil-fosil yang telah ditemukan serata dunia.

Jadi, adakah dinosour wujud dahulu sebelum Nabi Adam diciptakan? Atau, adakah Nabi Adam juga wujud pada zaman dinosour? Mari ketahui beberapa pendapat popular mengenai perkara ini.

Dalam program Halaqah yang disiarkan oleh TV3, Dr Daniel telah menjawab persoalan makhluk pertama yang wujud di dunia seperti yang telah diutarakan oleh pihak moderator.

Bukti saintifik kuat mengatakan bahawa dinosour wujud berjuta tahun dahulu dan telah pupus akibat serangan asteroid. Jadi besar kemungkinan dinosour adalah makhluk pertama yang diciptakan sebelum mereka pupus dan digantikan oleh manusia.

Dan (ingatlah) ketika Tuhanmu berfirman kepada Malaikat; "Sesungguhnya Aku hendak menjadikan seorang khalifah di bumi".

Mereka bertanya (tentang hikmat ketetapan Tuhan itu dengan berkata): "Adakah Engkau (Ya Tuhan kami) hendak menjadikan di bumi itu orang yang akan membuat bencana dan menumpahkan darah (berbunuh-bunuhan), padahal kami sentiasa bertasbih dengan memujiMu dan mensucikanMu?".

Tuhan berfirman: "Sesungguhnya Aku mengetahui akan apa yang kamu tidak mengetahuinya".

Dalam ayat ini, malaikat bertanya kepada Allah "Adakah Engkau (Ya Tuhan kami) hendak menjadikan di bumi itu orang yang akan membuat bencana dan menumpahkan darah (berbunuh-bunuhan)"?

Timbul persoalan disini bagaimana malaikat sudah mengetahui bani Adam akan menimbulkan kerosakan di muka bumi walhal mereka belum diciptakan lagi pada ketika itu? Allah tidak menolak persoalan ini sebaliknya hanya menjawab "Sesungguhnya Aku mengetahui akan apa yang kamu tidak mengetahuinya".

Maka timbullah persoalan dalam kalangan ulamak bagaimanakah para malaikat sudah menjangkakan pasal perkara ini. Perkara ini juga telah dibincangkan dalam pelbagai kitab dalam perbahasan yang agak panjang.

Terdapat juga pendapat popular yang mengatakan jin adalah makhluk terawal yang mendiami bumi ini.

Dalam kalangan orang Syiah, terdapat golongan Syiah berpendapat sebelum wujudnya Nabi Adam, terdapat 30 orang Adam.

Sementara itu, ada golongan berpendapat sebelum Adam, sudah wujudnya Adam. Maka tidak hairanlah malaikat sudah mengetahui akan perangai Bani Adam.

Hamka berpendapat bahawa sebelum terciptanya Nabi Adam, sudah wujud makhluk lain yang berperangai seperti Nabi Adam. Maka tidak hairanlah malaikat sudah mengetahui akan perangai Bani Adam.

Dari segi sains, terdapat golongan yang mengatakan sebelum kewujudan manusia, terdapat makhluk lain yang berperangai seperti kita yang digelar AMH (Anatomically Modern Human) tetapi telah pupus sebelum wujudnya manusia. Sebelum AMH tadi, terdapat juga pandangan kewujudan makhluk digelar Hominids yang mempunyai ciri-ciri seakan-akan manusia walaupun tidak sempurna.


10 Tanda-Tanda Anda Ketagihan Facebook

90 peratus yang membaca artikel ini adalah dari Facebook. Facebook merupakan media sosial yang paling berpengaruh di saat dan ketika ini. Ia memberikan impak yang sangat kuat kepada kehidupan masyarakat zaman sekarang, sehinggakan ada yang tak boleh hidup tanpa Facebook.

Jika diingat kembali, pastinya mustahil bagi anda untuk membayangkan kehidupan anda 10 tahun yang lalu tanpa Facebook. Dan bayangkan juga, bagaimana kehidupan anda kini, tanpa Facebook.

Disebabkan oleh terlalu ramai yang ketagihan dan obses dengan media sosial ini, iluminasi.com ingin berkongsi dengan anda 10 petanda anda ketagihan menggunakan laman media sosial Facebook.

Jika dulu hidup anda berdisiplin. Bangun pagi, bersarapan, pergi kerja atau kelas, bersukan, solat dan tidur, segalanya mengikut masa anda. Namun kini, semuanya berakhir.

Makan tak tentu masa, dalam kelas sambil dengar kuliah masih boleh ber-Facebook, tengah mandi pun boleh update status, nasib baik pakai Samsung S8, kalis air. Lebih teruk, lampu dah dipadamkan dan anda sedia nak tidur, masih boleh online, sampai telefon anda terlepuk jatuh ke atas muka.

Baru anda nak tidur. Seolah-olah Facebook ini ubat tidur bagi anda, tak online tak dapat tidur. Mengalahkan orang bercinta, tapi single, tak ada kekasih!

Oleh kerana ia mudah hanya di hujung jari, Facebook menjadi tempat berkongsi segala aktiviti, malah ada yang berkongsi setiap pergerakan mereka. Daripada menjamu selera, menonton wayang, membeli belah, sehinggalah kepada melahirkan anak, semuanya mahu dikongsikan di Facebook. Apa yang lebih teruk, hidung meleleh pun nak dikongsinya! Ini menunjukkan anda dan Facebook tak ubah seperti kawan baik yang selalu anda kongsikan, tetapi bezanya, ia dikongsikan bersama orang yang anda tak kenali.

Ya, meramaikan kawan itu sebenarnya bagus. Namun jika setiap kali anda bertemu dengan orang baru dan ingin "add friend" di Facebook, ia merupakan satu ketagihan. Ada pula yang baru sahaja kenal tak sampai 10 minit, dah menjadi "kawan" di Facebook.

Sebab bagi anda, ia lebih baik kalau anda mempunyai ramai kawan di Facebook. Tapi, secara tak langsung, rakan baru anda yang anda tak kenali itu boleh mengetahui mengenai anda dengan mudah. Bayangkan jika individu itu bukan seorang yang baik? Anda juga dalam bahaya.

Ini paling best. Semua sukakan benda ni. Bangun pagi, buka Facebook, tengok ada berpuluh-puluh notifikasi . Senyum sampai ke telinga. Sama ada notifikasi tentang gambar atau post anda, anda tak kisah, janji ada notifikasi , walaupun satu, dah boleh buat anda seronok!

Dah jadi macam dapat surat dari posmen zaman dulu-dulu, atau bila anda beli barang online dan sampai ke rumah. Perasaan seronok tak dapat digambarkan. Macam menang cabutan bertuah ataupun dapat hadiah.

Tapi, walaupun anda seronok dapat notifikasi, ada satu yang anda benci, "game invitations". Hehe.

Walaupun dah berjam-jam scroll kebawah, ia takkan pernah habis sampai kiamat. Padahal anda sedang scroll benda yang sama berkali-kali tapi masih juga tak jemu dan dengan harapan akan ada orang post benda yang baru.

Baru letak phone anda beberapa minit, kemudian ambil balik dan scroll lagi, pernah buat tak? Kalau tak scroll Facebook, jadi anda akan tergerak sendiri seolah-olah anda tengah scroll, sampai macam tu sekali ya. Pernah buat? Kalau ya, anda ketagih.

Diberi sebagai terma penyakit alaf baru, Obsessive-Compulsive Facebook Disorder (OCFD) adalah seseorang yang memerlukan Facebook untuk terus hidup, seperti oksigen. Ia seperti kekurangan zat dan nutrisi pada badan, yang boleh membuatkan anda kurus dan tak bermaya, tapi dalam hal ini, ia akan membuatkan anda tak senang duduk.

Jika dibiarkan anda tidak menggunakan Facebook selama 30 minit sahaja dah membuatkan anda gundah gulana dan resah, maka anda mempunyai penyakit ini, dan anda terbukti ketagih!

Bila setiap kali ambil gambar, atau selfie, dan upload di Facebook, setiap kali tu anda rasa nak jadikan gambar itu sebagai DP (default picture). Padahal DP anda baru saja anda tukar 10 minit lepas, dah nak tukar lagi.

Seolah-olah tak puas hati dengan muka sendiri. Sama ada gambar baru atau lama, orang tetap mengenali anda, dan anda tetap adalah orang yang sama.

Facebook bukan semata-mata untuk berkongsi bagi anda. Ia juga menjadi medan mengasah bakat dalam menarik perhatian, tak ubah seperti street show, tapi bezanya, ia online.

Bagaimana? Facebook membuatkan setiap kali anda mahu upload status baru, otak anda akan berfungsi dengan lebih deras dan baik dalam mencari cara bagaimana untuk mendapatkan like dan share sebanyak yang mungkin, walaupun ia hanya merupakan status biasa. Kalau anda rasa ini berlaku pada anda, terbukti anda ketagih.

Disebabkan oleh anda menghabiskan terlalu banyak masa scrolling, ia secara tak langsung membuatkan anda "up to date" dengan apa yang berlaku dalam hidup rakan anda, malah artis-artis serta orang yang anda tak kenali.

Mungkin jika dilihat dari sudut lain ia merupakan sesuatu yang bagus kerana anda peka dengan perkembangan rakan anda, tapi jika anda tahu apa yang orang lain makan 2 minggu lepas, itu dah jadi lain.

Antara bukti kukuh, yang anda ketagih. Jika anda perlu melakukan kerja menggunakan komputer, sebagai contoh anda nak buat assignments , tetapi sejurus saja anda buka browser, perkara pertama yang anda lakukan adalah taip "www.facebook.com", walhal itu bukan tujuan utama anda menggunakan komputer.

Sudah la dengan telefon anda tak habis-habis dengan Facebook, buka komputer pun Facebook juga? Dan bersambunglah episod anda ber-scrolling dan sedar tak sedar, due date assignments dah tamat. Memang sah ketagih!

Jadi, adakah anda rasa anda melakukan perkara-perkara di atas? Kalau ya, anda memang ketagih dengan Facebook! Tapi, jangan bimbang, ianya boleh dirawat. Tak semestinya ketagih akan Facebook ini sesuatu yang buruk, kerana bagi mereka yang "bekerja" menggunakan Facebook, ia adalah penting bagi mereka.

Dan bagi anda, pastikan ketagihan Facebook anda itu memberikan manfaat kepada anda, dan juga tidak melalaikan daripada menjalankan tanggungjawab anda. Tak ada masalah kan?


15 Kesakitan Paling Dasyat Manusia Boleh Alami

Tak ada seorang pun di dunia ni yang sukakan kesakitan. Eh, sebenarnya ada, tapi itu orang yang tak normal. Bagi orang normal kita sudah tentu dengan lumrah diri yang mahu mengelakkan kesakitan. Namun, kadang-kadang kita tak dapat nak elakkan diri kita daripada sakit atau mengalami menyakit.

Kesakitan mempunyai tahap mereka yang tersendiri dan tak semua orang mempunyai daya ketahanan yang sama terhadap kesakitan. Ada orang boleh tahan sakit kepala, tapi tak dapat tahan sakit hati, dan sebaliknya. Kan berbeza tu? Tapi tahukah anda apakah sakit yang paling menyeksakan diri kita, dari sudut sains perubatan? Penulis pernah dengar ada orang cakap sakit yang paling hebat adalah sakit melahirkan anak, ada juga kata sakit gigi. Tapi yang pastinya mati itu lebih sakit, namun kita nak bincangkan mengenai sakit ketika hidup dari sudut sains perubatan.

Iluminasi.com ingin berkongsi 15 kesakitan dari sudut sains perubatan yang paling seksa manusia boleh alami.

Dengar macam laici, tapi tak sama. Teknik hukuman yang digunakan oleh China dan Vietnam sehingga tahun 1900an ini adalah sesuatu yang amat menyakitkan. Dikenali sebagai "Death by a thousands cuts", badan mangsa akan dipotong kepada kepingan atau ketulan. Untuk menambahkan lagi kesakitan, proses ini dijalankan secara perlahan-lahan. Mak ai kejam betul.

Jika ibu bapa anda adalah anti-vaksin, anda berkemungkinan berpeluang dapat merasakan kesakitan ini. Tetanus merupakan satu kondisi yang jarang berlaku namun ianya serius yang disebabkan oleh bakteria yang merebak kepada luka. Ia antara salah satu kesakitan yang paling menakutkan yang boleh berlaku kepada badan kita. Otot anda akan mula kejang dan seperti terkunci. Tak boleh nak bayang. Nasib baik penulis divaksin dulu.

Di tangga ke-13, melahirkan anak adalah salah satu yang amat menyakitkan, walaupun penulis tak pernah mengalaminya. Memang sering diperkatakan oleh semua orang terutamanya wanita yang pernah mengalaminya, bahawa ia amat menyakitkan. Disamakan dengan 20 tulang dipatahkan secara serentak. Seramnya dengar.

Kesakitan akibat disalib dikatakan terlalu menyakitkan. Orang Rom adalah sifu kepada kaedah untuk membunuh dan menyeksa. Mereka akan menyalib seseorang untuk memberikan kesakitan yang maksima kepada mangsa.

Bunyi macam period tapi bukan. Dalam abdomen kita terdapat lapisan nipis yang melindungi perut yang dipanggil peritoneum. Apabila peritoneum ini membengkak atau mengalami keradangan akibat daripada bocornya atau pecahnya usus-usus, bersedialah anda akan kesakitannya. Jika tidak dirawat, ia boleh membawa maut.

Di pantai Australia, terdapat banyak obor-obor Irukandji, yang sangat berbisa sengatnya. Ia boleh menyebabkan terjadinya sindrom ini dan menyebabkan kesakitan yang tidak terperi dan racunnya seperti azab yang tidak terperi. Sindrom ini mengambil masa sehingga beberapa minggu untuk surut jika diberikan perubatan yang betul. Ada mangsa yang mengalami sindrom ini meminta doktor untuk membunuh sahaja mereka bagi melenyapkan kesengsaraan itu. Erk!

Alamak, dengar pun dah rasa sakit. Gonad adalah organ pembiakan iaitu testis bagi lelaki dan ovari bagi wanita. Kilasan salah organ pembiakan ini akan menyebabkan saluran darah terhenti, dan kesakitan yang amat sangat akan terhasil. Untuk menyelamatkan organ ini daripada rosak, pembedahan perlu dilakukan. Pernah dulu terkepit pun dah meraung, apatah lagi dikilas.

Memang tidak dinafikan antara yang tersakit. Jika anda pernah mengalaminya pasti anda juga akan bersetuju, namun tahukah anda batu karang yang pernah dikeluarkan dari badan manusia adalah selebar 15 sentimeter! Bagi orang seperti penulis yang tidak pernah merasakannya, dikatakan sekecil-kecil batu saja sudah menyakitkan, apatah lagi 15 sentimeter. Paling menakutkan ialah ia menyebabkan kencing berdarah.

Okay bila sebut tahap kedua, mesti juga ada tahap ketiga kan? Pasti tahap ketiga lebih sakit! Tak, terbakar tahap ketiga adalah sangat teruk sehinggakan urat saraf anda pun dah rosak, jadi anda takkan rasa apa-apa. Jadi, terbakar tahap kedua lebih sakit. Kalau tengah masak terpegang periuk panas pun dah menggelupur, apatah terbakar seteruk ini. Minta dijauhkan.

Juga dikenali sebagai penyakit Anders, ia merupakan satu masalah kesihatan di mana disfatkan sebagai obesiti dan tumor berlemak dalam tisu lemak. Penyakit ini terdiri daripada beberapa ketumbuhan yang sangat menyakitkan dan apa yang lebih mengerikan adalah ketumbuhan-ketumbuhan tersebut sangat sensitif terhadap sentuhan dan suhu. Ia sampai ke tahap mandi pun boleh menyebabkan kesakitan tak terperi. Habis tu macam mana nak mandi?

Sindrom ini adalah disebabkan reseptor dalam badan anda rosak dan seolah-olah gila yang mengakibatkan bengkak yang teruk diiringi kesakitan, biasanya pada anggota badan. Apa yang lebih buruk adalah ia tidak mempunyai penyembuh dan akan menjadi semakin buruk. Jika kesakitan yang dialami tidak lagi dapat ditahan oleh pesakit, cara terbaik adalah dengan memotong bahagian tersebut. Apa yang menyebabkan sindrom ini? Sumbangan kepada penyakit ini adalah dengan merokok.

Penulis mengakui ianya amat menyakitkan kerana pernah mengalaminya. Ianya terjadi betul-betul di belakang bola mata, tak seperti migrain dan sakit kepala disebabkan tekanan. Biasanya berlaku pada waktu malam, dan berlaku secara berkumpulan, oleh itu diberi nama "Kluster". Rasa yang dikatakan oleh orang seperti mata dicucuk itu boleh dikira sebagai benar. Awww.

Berita baik bagi wanita, anda tak akan pernah mengalami kesakitan ini. Walaupun zakar tidak mempunyai tulang, namun "retak" yang dimaksudkan adalah pecahnya satu atau dua "tunica albuginea", iaitu alas fiber yang fungsinya membaluti tisu ereksi pada zakar yang dikenali sebagai corpora cavernosa. Sebab yang membolehkan ianya terjadi adalah akibat hentakan atau pelanggaran objek tumpul dengan zakar yang menegang, biasanya ketika hubungan intim atau masturbasi yang agresif. Kaum lelaki, jagalah ia sebaik-baiknya sebagaimana anda menjaga kereta anda daripada tercalar. Amin.

40% daripada mereka yang mengalami adalah mereka yang pernah menjalani proses lumbar puncture. Ia merupakan kesakitan maksima yang boleh dialami oleh manusia. Juga dikenali sebagai spinal headache, ia adalah disebabkan meninges (selaput otak - paling sensitif dalam badan) dalam badan anda dijangkiti, biasanya oleh kesan sampingan suntikan anestesia pada tulang belakang. Jika kesakitan itu masih tidak cukup, dengan bergerak sahaja ia boleh menambahkan lagi kesakitan sedia ada. Jadi, anda tak boleh nak bergerak. Digambarkan sebagai kesakitan yang membakar dan merebak seperti besi panas.

Di antara segala sakit di atas daripada badan dipotong, disengat obor-obor hinggalah zakar patah, sakit mental atau emosi adalah sesuatu yang paling sakit dan dasyat seseorang itu boleh alami. Terdapat pelbagai bukti yang menunjukkan bahawa trauma dan kesengsaraan emosi dicetuskan di bahagian otak yang sama dengan kesakitan fizikal. Paling teruk di antara sakit mental atau emosi ini adalah tekanan psikologi.

Contoh tekanan emosi adalah putus cinta, anda pernah putus cinta? Amacam, sakit ke tak? Mandi tak basah, makan tak kenyang, tidur tak lena. Lagi teruk daripada kena sengat dengan obor-obor kan?

Jika kesakitan fizikal itu mungkin boleh dirawat dengan cara fizikal, tetapi sakit mental perlu dirawat menggunakan cara psikologi, dan ia memerlukan keseimbangan emosi serta keinginan pesakit untuk pulih, jika tidak, ia akan berterusan dan kemungkinan tak akan dapat dirawat sampai bila-bila.

Jadi sama-sama lah kita elakkan apa sahaja yang boleh menyumbang kepada kesakitan dan kesengsaraan di atas.


Rasulullah S.A.W Larang Dekati Masjid Dalam Keadaan Berbau

Dalam bulan Ramadhan ini, pastinya ramai yang solat secara berjemaah di surau atau masjid kerana ingin melipatgandakan pahala sebanyak 70 kali ganda. Bukan itu sahaja, disyariatkan supaya umat Islam menunaikan solat Tarawih secara berjemaah, dan secara tak langsung ia menggalakkan kita untuk hadir ke masjid secara berterusan, walaupun sebelum ini kita hanya solat sendirian di rumah atau pejabat.

Namun, di dalam kita teruja untuk meramaikan masjid, perlu kita tahu adab-adab solat berjemaah. Antara salah satunya adalah memastikan bau badan kita sentiasa wangi dan menyenangkan. Atau dalam erti kata lain, badan kita tidak berbau busuk sehingga mengganggu jemaah lain. Perkara ini sering dianggap remeh, namun ia memberi kesan yang amat besar.

Mungkin di antara kita tidak sedar yang badan atau ketiak kita berbau, namun ia mudah disedari oleh orang lain. Bukan itu sahaja, disebabkan oleh ada yang tidak menggosok gigi kerana berpuasa, ataupun bau mulut perokok, bau mulut yang sangat kuat dan tidak menyenangkan ini akan mencetuskan ketidaksenangan bagi orang lain. Ini kerana bau-bau yang tidak menyenangkan ini akan mengganggu kekhusyukan solat jemaah di sebelah kita, dan bagi orang yang sangat sensitif dengan hal ini, ia pastinya akan langsung tidak mampu meneruskan solat.

Terdapat larangan oleh Rasulullah S.A.W mengenai mereka yang berbau mulut untuk tidak hadir ke masjid. Sabda Rasulullah S.A.W :

مَنْ أَكَلَ مِنْ هَذِهِ, الْبَقْلَةِ، الثّومِ (وَقَالَ مَرّةً: مَنْ أَكَلَ الْبَصَلَ وَالثّومَ وَالْكُرّاثَ) فَلاَ يَقْرَبَنّ مَسْجِدَنَا، فَإِنّ الْمَلاَئِكَةَ تَتَأَذّى مِمّا يَتَأَذّى مِنْهُ بَنُو آدَمَ”. (رواه مسلم)

“Barangsiapa yang memakan biji-bijian ini, yakni bawang putih (suatu kali beliau mengatakan, “Barangsiapa yang memakan bawang merah, bawang putih dan kurrats -sejenis daun bawang-), maka janganlah ia mendekati masjid kami, kerana malaikat merasa terganggu dengan hal (bau) yang membuat manusia terganggu.”[1HR.Muslim ]

Bagi mereka yang mempunyai masalah ini, adalah diwajibkan ke atas mereka untuk meninggalkan solat secara berjemaah buat sementara waktu, hinggalah bau itu hilang atau masalah itu diselesaikan terlebih dahulu. Dalam sabda Rasulullah S.A.W yang menerangkan mengenai bawang, itu hanyalah sebagai contoh, jelas Ibnu Hajar Al-Asqalani. Bau yang dimaksud adalah semua bau yang menyengat dan tidak sedap. Beliau berkata:

وقال ابن حجر : وقد ألْحَقَ بها الفقهاء ما في معناها من البقول الكريهة الرائحة ، كالفجل

“Para ulama ahli fiqh menyamakan hal ini kepada sesuatu yang semakna dengannya (bawang) seperti sayuran dan lobak yang menyengat.”[Fathul Bari 14/364 ]

Jadi, sama-samalah kita lebih peka ke atas bau badan atau bau mulut kita, lebih-lebih lagi jika kita kerap menunaikan solat secara berjemaah kerana ia dapat menjaga kekhusyukan solat kita serta orang lain, di samping menjaga silaturrahim sesama jemaah. Adalah lebih baik jika kita memakai wangian terlebih dahulu bagi menyenangkan baunya.


Bagaimana cara terbaik untuk kita mengakhiri ramadan kita?

Bulan Ramadan semakin hampir kepada penghujungnya. Ini bermakna, akan tamatlah satu bulan yang penuh barakah dan keampunan di dalamnya. Namun, janganlah kamu bersedih. Tetapi, bergembiralah kerana anda masih diberi peluang untuk hidup dan merasai kenikmatan berada di bulan ramadan pada tahun ini, sambil mendoakan agar kita dipertemukan dengan ramadan yang akan datang.

Tamatkanlah bulan ramadan dengan cara kita kembali kepada Allah SWT dalam keadaan rendah diri dan penuh keinsafan. Mohonlah pengampunan daripada Allah SWT dengan bersungguh-sungguh sambil mengakui kelemahan kita sebagai hamba Allah yang lemah dan sering leka dengan fatamorgana dunia. Ambil kesempatan ini untuk memburu malam yang lebih baik daripada seribu bulan dan malam yang hanya dikurniakan kepada umat nabi Muhammad SAW iaitu malam lailatul qadar untuk beribadah dan mengingati Allah SWT.

Marilah kita menunjukkan rasa syukur kepada Allah SWT dan mengharapkan keredhaanNya agar ia dapat membantu untuk menghapuskan dosa-dosa dan kesalahan yang kita telah lakukan selama ini. Bersyukur dapat menjadikan kita berasa tenang dan berpuas hati kerana kita akan merasakan sesuatu itu telah cukup. Ia juga menjadikan seseorang itu bersikap positif dan sentiasa optimis dalam melakukan sesuatu pekerjaan dan akan mengetepikan segala prasangka buruk dan sifat-sifat yang negatif di dalam diri.

Kita hendaklah mengakhiri bulan yang mulia ini dengan memuji dan mengakui kebesaran Allah SWT. Bertakbir merupakan salah satu cara untuk mengagungkan dan membesarkan Allah SWT dan perkataan "Allahuakbar" itu sendiri membawa maksud Allah Maha Besar.

Selain bertakbir, perbanyakkan diri dengan berzikir mengingati Allah SWT pada malam dan siang hari. Hal ini selari dengan apa yang dituntut di dalam Al-Quran surah Al-Ahzaab ayat 41-42 :

Wahai orang-orang yang beriman! Ingatlah kepada Allâh, dengan mengingat (nama-Nya) sebanyak-banyaknya, dan bertasbihlah kepada-Nya pada waktu pagi dan petang.” [al-Ahzâb/33:41-42]

Kita telah melaui bulan yang mulia ini dengan berpuasa, beribadah, dan berbuat baik sepanjang bulan tersebut. Oleh hal yang demikian, tanamlah keazaman dalam diri kita untuk menjadikan bulan ramadan sebagai titik permulaan untuk berhijrah menjadi insan yang lebih baik berbanding sebelumnya. Jadikan bulan syawal sebagai bulan di mana anda memulakan helaian muka surat yang baharu dala kehidupan anda sebagai seorang mukmin yang sentiasa taat kepada suruhan Allah SWT dan menjauhi segala laranganNya.